༄༅། །འབྲུག་ལུགས་ཀྱི་བསྟན་རྩིས་ཀུན་གསལ་མེ་ལོང་ཞེས་བྱ་བ་བཞུགས་སོ། །

༄༅། །ཨོཾ་སྭསྟི། དུས་གསུམ་དུས་མེད་དབྱིངས་སུ་བྱང་ཆུབ་སྟེ། །སྐད་ཅིག་མ་དང་བསྐལ་པ་མཉམ་མཛད་ཕྱིར། །གཅིག་ཏུ་མ་ངེས་བསམ་གྱིས་མི་ཁྱབ་པའི། །མཛད་པ་སྟོན་མཛད་ཤཱཀྱའི་གཙོ་ལ་འདུད། །འདི་ལ་མཁས་རྣམས་བཞེད་ཚུལ་ཐ་དད་ཀྱང༌། །རང་ལུགས་མཁྱེན་པུནྜ་རི་ཀ་ཡི། །ཞལ་གྱི་ཟིལ་མངར་ཇི་བཞིན་བསྟན་རྩིས་ཀྱི། །རྣམ་གཞག་གསལ་བའི་མེ་ལོང་བསྟན་པར་བྱ། །དེ་ལ་ཐོག་མར་བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོ་དེ་ཉིད་ཁྲག་སྐྱུག་ཅེས་པ་ཆུ་མོ་ཕག་གི་ལོར་དཔྱིད་ཟླ་ཐ་ཆུང་གི་ས་ག་ཟླ་བའི་ཉར་གླང་ཆེན་ཐལ་ཀར་མཆེ་དྲུག་གི་རྣམ་པས་ཡུམ་གྱི་ལྷུམས་སུ་ཞུགས་པ་དང༌། དེའི་ཕྱི་ལོ་ཤིང་བྱི་ས་ག་ཟླ་བའི་ཉར་ལུམྦི་ནི་ཡི་ཚལ་དུ་སྐུ་བལྟམས་པ་དང༌། དེ་ནས་དགུང་གྲངས་བཅུ་བདུན་པ་རྣམ་གནོན་ལྕགས་འབྲུག་ལ་སྒྱུ་རྩལ་དྲུག་ཅུ་ལ་རང་དབང་བརྙེས་ཏེ་བཙུན་མོ་དྲུག་ཁྲི་ཁབ་ཏུ་བཞེས་པ་དང༌། དེ་ནས་དགུང་གྲངས་ཉེར་དགུ་པ་ཆུ་འབྲུག་ལ་འདུས་བྱས་ཀྱི་རྐྱེན་བཞིས་བསྐུལ་ཏེ་རྒྱལ་སྲིད་སྤངས་ནས་རབ་ཏུ་བྱུང་ནས་ལོ་དྲུག་དཀའ་བ་སྤྱད་པ་དང༌། དེ་ནས་དགུང་གྲངས་སོ་ལྔར་ས་ཁྱི་ས་ཟླའི་ཉར་མངོན་པར་སངས་རྒྱས་པ་དང་སྲས་སྒྲ་གཅན་ཟིན་འཁྲུངས། དེ་ནས་ཞག་བདུན་ཕྲག་བདུན་འདས་པའི་ཆུ་སྟོད་ཟླ་བའི་ཚེས་བཞི་ལ་ཡུལ་ཝ་ར་ཎ་སིར་བདེན་པ་བཞིའི་ཆོས་ཀྱི་འཁོར་ལོ་བསྐོར་བ་དང༌། དེ་ནས་དགུང་གྲངས་ཞེ་གཉིས་བཞེས་པའི་ཤིང་སྦྲུལ་ལ་སུམ་ཅུ་རྩ་གསུམ་དུ་ཡུམ་གྱི་དོན་མཛད་དེ་གསལ་ལྡན་དུ་ལྷ་ལས་བབ་པ་དང༌། མཉན་ཡོད་དུ་ཆོ་འཕྲུལ་བསྟན་པར་མཛད། དེ་ནས་དགུང་གྲངས་ང་གཅིག་བཞེས་པའི་ཤིང་སྟག་ལོར་བྱ་རྒོད་ཕུང་པོར་ཆོས་ཀྱི་འཁོར་ལོ་གཉིས་པ་བསྐོར་བ་དང༌། དེ་ནས་དགུང་གྲངས་དོན་དགུ་བཞེས་པའི་ཆུ་རྟ་ལ་དཔལ་ལྡན་འབྲས་སྤུངས་སུ་གསང་སྔགས་ཀྱི་ཆོས་འཁོར་བསྐོར་བར་མཛད་དོ། །གནམ་གནོན་ལྕགས་འབྲུག་ལ་འདས་ལོ་བཞེད་པ་གྲགས་ཆེ་ཡང༌། རང་ལུགས་ཀུན་མཁྱེན་པད་དཀར་ཞབས་ཀྱིས་དགུང་གྲངས་བརྒྱད་ཅུ་བཞེས་པའི་ཆུ་ལུག་ལ་འདས་ལོའི་ཐོག་མར་བཞེད་པར་མཛད་དོ། །དེའི་ཕྱི་ལོ་ཤིང་སྤྲེལ་ལ་སངས་རྒྱས་གཉིས་པ་སིནྡྷུ་རྒྱ་མཚོར་སྐུ་འཁྲུངས། དེ་ནས་སྟོན་པའི་འདས་ལོ་ཉེར་དྲུག་པ་ས་སྤྲེལ་ལ་གསང་བདག་གི་རིགས་ཅན་དྲ་མ་ལྔ་ལ་གསང་སྔགས་ཀྱི་ཆོས་གསུངས། འདས་ལོ་ཉེར་དགུ་པ་ལྕགས་ཕག་ལ་རྒྱལ་པོ་ཛཿལ་ཏནྟྲའི་གླེགས་བམ་བབ། དེ་ནས་འདས་ལོ་ཞེ་གཉིས་པ་ཤིང་བྱི་ལ་འཇམ་དཔལ་དབྱངས་རྒྱ་ནག་རི་བོ་རྩེ་ལྔར་དཔག་བསམ་ཤིང་ལས་སྐུ་འཁྲུངས། དེ་ནས་འདས་ལོ་གོ་བདུན་པ་ས་ལུག་ལ་ཆོས་རྒྱལ་མྱ་ངན་མེད་འཁྲུངས། དེའི་ཕྱི་ལོ་དྲག་པོ་ལྕགས་སྤྲེལ་ལ་ཁ་བ་ཅན་དུ་མཚོ་བྲིས་ནས་སཱ་ལའི་ནགས་ཚལ་བྱུང་ནས་སྣོད་བཅུད་ཐོག་མར་ཆགས། དེ་ནས་འདས་ལོ་ཆིག་བརྒྱ་བཅུ་མེད་གསུམ་པ་ཤིང་གླང་ལ་གྲུབ་བརྒྱའི་སྤྱི་མེས་ས་ར་ཧ་པ་འཁྲུངས། དེ་ནས་འདས་ལོ་ཆིག་བརྒྱ་དྲུག་ཅུ་རེ་གསུམ་པ་ཤིང་གླང་ལ་ཐེག་མཆོག་སྟོན་པ་དགའ་རབ་རྡོ་རྗེ་འཁྲུངས། དེ་ནས་འདས་ལོ་ཉིས་བརྒྱ་ཉེར་གཉིས་པ་ཤིང་བྱིར་ཟབ་མོ་ལྟ་བའི་ཤིང་རྟ་ཆེན་པོ་ཀླུ་སྒྲུབ་འཁྲུངས། དེ་ནས་འདས་ལོ་ལྔ་བརྒྱའི་ཐོག་ཐུབ་བསྟན་ལྔ་བརྒྱ་ཕྲག་བཅུའི་དང་པོ་དགྲ་བཅོམ་པའི་ལེའུ་རྫོགས། དེ་ནས་འདས་ལོ་དྲུག་བརྒྱ་བཅུ་མེད་གཉིས་པ་ཤིང་སྤྲེལ་ལ་རིགས་ལྡན་འཇམ་དཔལ་གྲགས་པ་རྒྱལ་སར་བྱོན། དེ་ནས་འདས་ལོ་དྲུག་བརྒྱ་སོ་གཉིས་པ་ཤིང་སྟག་ལ་བོད་རྒྱལ་ཐོག་མར་གཉའ་ཁྲི་བཙན་པོ་རྒྱལ་སར་བསྐོས། གོང་དུ་དྲག་པོ་ལྕགས་སྤྲེལ་ལ་ཁ་བ་ཅན་གྱི་སྣོད་བཅུད་ཆགས་པ་ནས་བཟུང་མ་བསངས་སྤུན་དགུ་དང་རྒྱལ་ཕྲན་བཅུ་གཉིས། སིལ་མ་བཞི་བཅུ་སོགས་ཀྱི་བོད་ཡུལ་དབང་བྱས་ནས་འདིའི་བར་ལོ་ལྔ་བརྒྱ་སུམ་ཅུ་སོ་བཞི་སོང༌། དེ་ནས་སྟོན་པའི་འདས་ལོ་བརྒྱད་བརྒྱ་དོན་དགུ་པ་ལྕགས་བྱ་ལ་ཕྱི་རོལ་ཡེ་ཤུ་རྗེས་འབྲངས་དང་བཅས་པའི་དབྱིན་ལོའི་དུས་རབས་དང་པོ་འདི་ནས་བརྩི་རྒྱུ། དེ་ནས་འདས་ལོ་དགུ་བརྒྱ་པ་བཅུ་མེད་གཅིག་ལ་རྒྱ་ཆེན་སྤྱོད་པའི་ཤིང་རྟ་ཐོགས་མེད་འཁྲུངས། དེ་ནས་སྟོན་པའི་འདས་ལོ་དགུ་བརྒྱ་དོན་དགུ་པ་ལྕགས་གླང་ལ་དབྱིན་ལོའི་དུས་རབས་གཉིས་པ་ཚེས། དེ་ནས་འདས་ལོ་ཆིག་སྟོང་གི་ཐོག་འབྲས་བུའི་བསྟན་པ་ལྔ་པ་ཕྲག་གཉིས་པ་ཕྱིར་མི་འོང་བའི་ལེའུ་རྫོགས། དེ་ནས་འདས་ལོ་ཆིག་སྟོང་བརྒྱ་མེད་དོན་དགུ་པ་ལྕགས་སྦྲུལ་ལ་དབྱིན་ལོའི་དུས་རབས་གསུམ་པ་ཚེས། ཡང་འདས་ལོ་ཆིག་སྟོང་ཆིག་བརྒྱ་དོན་དགུ་པ་ལྕགས་བྱ་ལ་དབྱིན་ལོའི་དུས་རབས་བཞི་པ་ཚེས། དེ་ནས་སྟོན་པའི་འདས་ལོ་ཆིག་སྟོང་གཉིས་བརྒྱ་ང་གཉིས་པ་ཤིང་ཁྱི་ལ་བོད་ཀྱི་རྒྱལ་རབས་ཉི་ཤུ་རྩ་བརྒྱད་པ་ལྷ་ཐོ་ཐོ་རི་གཉན་བཙན་འཁྲུངས། གོང་གི་ཤིང་སྟག་གཉའ་ཁྲི་ནས་བརྩིས་པའི་བོད་ཀྱི་རྒྱལ་རབས་ཉི་ཤུ་རྩ་བདུན་གྱི་རིང་ལ་ལོ་དྲུག་བརྒྱ་དང་བཅུ་དགུ་སོང༌། དེ་ནས་འདས་ལོ་ཆིག་སྟོང་ཉིས་བརྒྱ་དོན་དགུ་པ་ལྕགས་གླང་ལ་དབྱིན་ལོའི་དུས་རབས་ལྔ་པ་འཆར། དེ་ནས་འདས་ལོ་ཆིག་སྟོང་སུམ་བརྒྱ་བཅུ་གཅིག་པ་ཆུ་བྱ་ལ་ཕོ་བྲང་ཡུམ་བུ་གླ་སྒང་དུ་གཉེན་པོ་གསང་བ་བབ་སྟེ་དམ་པའི་ཆོས་ཀྱི་དབུ་བརྙེས། དེ་ནས་འདས་ལོ་ཆིག་སྟོང་སུམ་བརྒྱ་དོན་གཅིག་པ་ཆུ་བྱ་ལ་ལྷ་ཐོ་ཐོ་རི་གཉན་བཙན་དགུང་ལོ་བརྒྱ་དང་ཉི་ཤུ་ལ་གནམ་དུ་གཤེགས། དེ་ནས་འདས་ལོ་ཆིག་སྟོང་སུམ་བརྒྱ་དོན་དགུ་པ་ལྕགས་སྦྲུལ་ལ་དབྱིན་ལོའི་དུས་རབས་དྲུག་པ་འཆར། ཡང་འདས་ལོ་ཆིག་སྟོང་བཞི་བརྒྱ་དོན་དགུ་པ་ལྕགས་བྱ་ལ་དབྱིན་ལོའི་དུས་རབས་བདུན་པ་འཆར། དེ་ནས་སྟོན་པའི་འདས་ལོ་ཆིག་སྟོང་བཞི་བརྒྱ་གོ་ལྔ་པ་མེ་གླང་ལ་བོད་ཀྱི་རྒྱལ་རབས་སུམ་ཅུ་རྩ་གསུམ་པ་སྤྱན་རས་གཟིགས་དངོས་རྒྱལ་པོ་སྲོང་བཙན་སྒམ་པོ་འཁྲུངས། གོང་གི་ཆུ་བྱར་དམ་པའི་ཆོས་ཀྱི་དབུ་བརྙེས་ནས་འདིའི་བར་ལོ་བརྒྱ་དང་བརྒྱད་ཅུ་གྱ་བཞི་སོང༌། དེ་ནས་འདས་ལོ་ཆིག་སྟོང་ལྔ་བརྒྱ་པ་ཆུ་རྟ་ལ་ཐུབ་བསྟན་ལྔ་བརྒྱ་ཕྲག་གསུམ་པ་རྒྱུན་ཞུགས་ཀྱི་ལེའུ་སྟེ་འབྲས་བསྟན་ལྔ་བརྒྱ་ཕྲག་གསུམ་རྫོགས། དེ་ནས་རྒྱལ་པོ་དགུང་གྲངས་བཅུ་གསུམ་བཞེས་པའི་ས་གླང་ལ་རྒྱལ་སར་བསྐོས། དགུང་གྲངས་ཉི་ཤུ་རྩ་ལྔར་བཞེས་པའི་ལྕགས་གླང་ལ་ར་ས་འཕྲུལ་སྣང་གི་གཙུག་ལག་ཁག་བཏབ། དེ་ནས་འདས་ལོ་ཆིག་སྟོང་ལྔ་བརྒྱ་དོན་དགུ་པ་ལྕགས་གླང་ལ་དབྱིན་ལོའི་དུས་རབས་བརྒྱད་པ་འཆར། དེ་ནས་རྒྱལ་པོ་དགུང་གྲངས་གོ་བཞི་པ་ལྕགས་ཁྱི་ལ་དགོངས་པ་རྫོགས། དེ་ནས་སྟོན་པའི་འདས་ལོ་ཆིག་སྟོང་དྲུག་བརྒྱ་རེ་བརྒྱད་པ་ལྕགས་རྟ་ལ་རྒྱལ་རབས་ལྔ་པ་འཇམ་དཔལ་དབྱངས་དངོས་ཁྲི་སྲོང་ལྡེ་བཙན་འཁྲུངས། ར་ས་འཕྲུལ་སྣང་གི་གཙུག་ལག་ཁང་བཏབ་པ་ནས་བརྩིས་རྒྱལ་རབས་བཞིའི་ཡུན་ལ་ལོ་བརྒྱ་དང་ཞེ་དགུ་སོང༌། དེ་ནས་འདས་ལོ་ཆིག་སྟོང་དྲུག་བརྒྱ་དོན་དགུ་པ་ལྕགས་སྦྲུལ་ལ་དབྱིན་ལོའི་དུས་རབས་དགུ་པ་ཤར། དེ་ནས་སྟོན་པའི་འདས་ལོ་ཆིག་སྟོང་དྲུག་བརྒྱ་གྱ་བདུན་པ་ས་གླང་ལ་མཁན་པོ་བྷོ་དྷི་སཏྭ་བོད་དུ་བྱོན། དེའི་ཕྱི་ལོ་ལྕགས་སྟག་ལ་ཨོ་རྒྱན་ཐམས་ཅད་མཁྱེན་པ་བོད་དུ་བྱོན་ནས་བསམ་ཡས་མི་འགྱུར་ལྷུན་གྲུབ་ཀྱི་གཙུག་ལག་ཁང་བཏབ། རྒྱལ་པོ་དགུང་གྲངས་སོ་ལྔ་པ་ཤིང་འབྲུག་ལ་ལྷ་སྲས་མུ་ཁྲི་བཙན་པོ་འཁྲུངས། དེ་ནས་ལོ་གཉིས་འདས་པའི་མེ་ལུག་ལ་བོད་དུ་དགེ་སློང་གི་ཐོག་མ་སད་མི་བདུན་རབ་ཏུ་བྱུང༌། རྒྱལ་པོ་དགུང་གྲངས་ང་བརྒྱད་པ་མེ་ཡོས་ལ་ཞི་བར་མནལ། དེ་ནས་སྟོན་པའི་འདས་ལོ་ཆིག་སྟོང་བདུན་བརྒྱ་ཞེ་གཉིས་པ་ཤིང་སྤྲེལ་ལ་ཨྱོན་རིན་པོ་ཆེ་དགུང་ཐང་ལ་ཐོག་ནས་ལྷོ་ནུབ་སྲིན་པོའི་ཁ་གནོན་དུ་གཤེགས། དེ་ནས་ལོ་གཅིག་འདས་པའི་ཕྱི་ལོ་མེ་ཁྱི་ལ་ཕྱག་རྡོར་རྣམ་འཕྲུལ་མངའ་བདག་ཁྲི་རལ་ཅན་འཁྲུངས། དགུང་གྲངས་བཅུ་གཉིས་བཞེས་པའི་མེ་བྱ་ལ་རྒྱལ་སར་བསྐོས། དེ་ནས་འདས་ལོ་ཆིག་སྟོང་བདུན་བརྒྱ་བརྒྱད་ཅུ་པ་ལྕགས་བྱ་ལ་དབྱིན་ལོའི་དུས་རབས་བཅུ་པ་ཤར་བ་དང་མངའ་བདག་ཁྲི་རལ་ཅན་བཀྲོངས་ནས་གླང་དར་འུ་དུམ་བཙན་རྒྱལ་སར་བསྐོས་ཆོས་བྱེད་ཁྲིམས་ལ་སྦྱར་ནས་རྒྱལ་བསྟན་བསྣུབས། དེ་ནས་ལོ་ལྔ་འདས་པའི་ཟད་པ་མེ་སྟག་གི་ལོར་ལྷ་ལུང་དཔལ་རྡོར་གྱིས་ལྷ་སར་རྡོ་རིང་འགྲམ་དུ་སྡིག་ཅན་རྒྱལ་པོ་བསྒྲལ། དེ་ནས་སྟོན་པའི་འདས་ལོ་ཆིག་སྟོང་བརྒྱད་བརྒྱ་ཉེར་གཉིས་པ་ཤིང་འབྲུག་ལ་བཀའ་བརྒྱུད་བསྟན་པའི་ཆུ་འགོ་ཏིལླི་ཤེས་རབ་བཟང་པོ་འཁྲུངས། དེ་ནས་འདས་ལོ་ཆིག་སྟོང་བརྒྱད་བརྒྱ་སོ་གཅིག་པ་ཆུ་གླང་ལ་དབུས་གཙང་མི་བཅུས་བསྟན་པའི་མེ་རོ་སྨད་ནས་ལངས་ཏེ་བསྟན་པ་ཕྱི་དར་གྱི་དབུ་ཚུགས། གོང་དུ་གླང་དར་གྱིས་བསྟན་པ་བསྣུབས་ནས་འདིའི་བར་ཆོས་སྲིད་རྒྱལ་སྲིད་གཉིས་ཀ་འཐོར་ནས་ལོ་ལྔ་བཅུ་ལྷག་ཙམ་སོང༌། དེ་ནས་འདས་ལོ་ཆིག་སྟོང་བརྒྱད་བརྒྱ་སོ་དྲུག་པ་ས་རྟ་ལ་གསར་མའི་ལོ་ཙཱ་བ་ཐམས་ཅད་ཀྱི་ཐོག་མ་ལོ་ཆེན་རིན་ཆེན་བཟང་པོ་འཁྲུངས། དེ་ནས་ལོ་ལྔ་འདས་པའི་ཤིང་བྱི་ལ་པཎ་ཆེན་ན་རོ་ཏ་པ་འཁྲུངས། དེ་ནས་འདས་ལོ་ཆིག་སྟོང་བརྒྱད་བརྒྱ་ཞེ་ལྔ་པ་མེ་ཡོས་ལ་ཕན་ཆེན་ཙི་ལུང་པས་དུས་འཁོར་འཕགས་ཡུལ་དྲངས། དེ་ནས་སྟོན་པའི་འདས་ལོ་ཆིག་སྟོང་བརྒྱད་བརྒྱ་དྲུག་ཅུ་པ་ཆུ་རྟ་ལ་ཇོ་བོ་རྗེ་ཨ་ཏི་ཤ་དང་མངའ་བདག་མཻ་ཏྲི་པ་འཁྲུངས། ཡང་འདས་ལོ་ཆིག་སྟོང་བརྒྱད་བརྒྱ་དོན་དགུ་པ་ལྕགས་གླང་ལ་དབྱིན་ལོའི་དུས་རབས་བཅུ་གཅིག་པ་ཤར། དེ་ནས་ལོ་གཉིས་འདས་པའི་ཕྱི་ལོ་ཤིང་འབྲུག་ལ་འབྲོམ་སྟོན་རྒྱལ་བའི་འབྱུང་གནས་འཁྲུངས། དེ་ནས་ལོ་བདུན་འདས་པའི་ཕྱི་ལོ་ཆུ་བྱི་ལ་སྒྲ་སྒྱུར་གྱི་རྒྱལ་པོ་མར་པ་ལོ་ཙཱ་དང་གཏེར་བཏོན་གྲྭ་པ་མངོན་ཤེས་འཁྲུངས། དེ་ནས་ལོ་བཅུ་འདས་པའི་ཕྱི་ལོ་ཆུ་ཕག་ལ་ཨ་ཏི་ཤའི་ལོ་ཙཱ་བ་ནག་ཚོ་རྒྱལ་བ་འཁྲུངས། དེ་ནས་ལོ་གསུམ་འདས་པའི་ཕྱི་ལོ་མེ་ཡོས་ལ་དུས་འཁོར་བོད་དུ་ཕེབས་ནས་རབ་བྱུང་དང་པོ་འདི་ནས་བརྩི་རྒྱུ། ༈ རབ་བྱུང་དང་པོ་འདིའི་ལོ་ལྔ་པ་ལྕགས་ལུག་ལ་དགེ་བཤེས་པོ་ཏོ་བ་དང་མ་གཅིག་ལབ་ཀྱི་སྒྲོན་མ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ཤིང་ཁྱི་ལ་ས་སྐྱའི་གདུང་འཁོན་རིགས་དཀོན་མཆོག་རྒྱལ་པོ་འཁྲུངས། དེ་ནས་ལོ་གསུམ་འདས་པའི་ཕྱི་ལོ་ས་སྟག་ལ་གླིང་རྗེ་གེ་སར་རྒྱལ་པོ་འཁྲུངས། དེ་ནས་ལོ་གསུམ་འདས་པའི་ཕྱི་ལོ་ཆུ་རྟ་ལ་ཇོ་བོ་རྗེ་བོད་དུ་ཕེབས། དེ་ནས་ལོ་བཞི་འདས་པའི་ཕྱི་ལོ་མེ་ཕག་ལ་རྔོག་སྟོན་ཆོས་སྐུ་རྡོ་རྗེ་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཆུ་འབྲུག་ལ་གྲུབ་བརྒྱའི་གཙུག་རྒྱན་མི་ལ་རས་པ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཤིང་རྟ་ལ་ཇོ་བོ་རྗེ་ཞི་བར་གཤེགས། དེ་ནས་ལོ་བཞི་འདས་པའི་ཕྱི་ལོ་ས་ཕག་ལ་རྔོག་ལོ་ཆེན་པོ་བློ་ལྡན་ཤེས་རབ་འཁྲུངས། དེ་ནས་ལོ་བཅུ་གསུམ་འདས་པའི་ཕྱི་ལོ་ཆུ་གླང་ལ་དཔལ་ལྡན་གསང་ཕུ་དང་དཔལ་ལྡན་ས་སྐྱའི་ཆོས་སྡེ་ཆེན་པོ་བཏབ། དེ་ནས་ལོ་གསུམ་འདས་པའི་ཕྱི་ལོ་མེ་སྦྲུལ་ལ་སྲས་དར་མ་མདོ་སྡེ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ས་ལུག་ལ་ཆོས་རྗེ་དྭགས་པོ་ལྷ་རྗེ་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཤིང་ཁྱི་ལ་རས་ཆུང་རྡོ་རྗེ་གྲགས་པ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་ཡོས་ལ་རབ་བྱུང་གཉིས་པ་ཚེས། ༈ རབ་བྱུང་གཉིས་པ་འདིའི་ལོ་དྲུག་པ་ཆུ་སྤྲེལ་ལ་ས་ཆེན་ཀུན་དགའ་སྙིང་པོ་འཁྲུངས། དེ་ནས་ལོ་དྲུག་འདས་པའི་ཕྱི་ལོ་ས་ཡོས་ལ་མར་པ་ལོ་ཙཱ་དབྱིངས་སུ་གཤེགས། དེ་ནས་ལོ་གཅིག་སོང་ནས་སྟོན་པའི་འདས་ལོ་ཆིག་སྟོང་དགུ་བརྒྱ་དོན་དགུ་པ་ལྕགས་སྦྲུལ་ལ་དབྱིན་ལོའི་དུས་རབས་བཅུ་གཉིས་པ་འཆར། དེ་ནས་ལོ་བརྒྱད་འདས་པའི་ཕྱི་ལོ་ལྕགས་སྟག་ལ་བདེ་གཤེགས་ཕག་མོ་གྲུ་པ་དང་ཀརྨ་པ་སྐུ་ཕྲེང་དང་པོ་དུས་གསུམ་མཁྱེན་པ་འཁྲུངས། དེ་ནས་ལོ་བཅུ་གཅིག་འདས་པའི་མཚམས་སྟོན་པའི་འདས་ལོ་ཉིས་སྟོང་ཆུ་སྟག་ལ་ཐུབ་བསྟན་ལྔ་བརྒྱ་ཕྲག་བཞི་པ་ལྷག་མཐོང་ཤེས་རབ་ཀྱི་ལེའུ་རྫོགས། ལོ་འདིར་ཞང་གཡུ་བྲག་པའམ་བརྩོན་འགྲུས་གྲགས་པ་འཁྲུངས། དེའི་ཕྱི་ལོ་ཆུ་ཡོས་ལ་ཉང་རལ་ཉི་མ་འོད་ཟེར་འཁྲུངས། དེ་ནས་ལོ་གསུམ་འདས་པའི་ཕྱི་ལོ་ས་སྤྲེལ་ལ་གྲུབ་ཐོབ་རྒྱལ་པོ་གླིང་ཆེན་རས་པ་འཁྲུངས། དེ་ནས་ལོ་ལྔ་འདས་པའི་ཕྱི་ལོ་ཤིང་སྟག་ལ་ཀཿཐོག་དམ་པ་བདེ་གཤེགས་འཁྲུངས། དེ་ནས་ལོ་བདུན་འདས་པའི་ཕྱི་ལོ་ཆུ་ཁྱི་ལ་ས་ཆེན་བསོད་ནམས་རྩེ་མོ་དང༌། སྟག་ལུང་ཐང་པ་བཀྲ་ཤིས་དཔལ་འཁྲུངས། དེའི་ཕྱི་ལོ་ཆུ་ཕག་ལ་སྐྱོབས་པ་འཇིག་རྟེན་མགོན་པོ་འཁྲུངས། དེའི་ཕྱི་ལོ་ཤིང་བྱི་ལ་རྒྱ་ནག་པོའི་དཔུང་གིས་བོད་བཙན་འོག་ཏུ་བསྡུས། དེ་ནས་ལོ་གཉིས་འདས་པའི་ཕྱི་ལོ་མེ་ཡོས་ལ་རབ་བྱུང་གསུམ་པ་ཚེས། ༈ རབ་བྱུང་འདིར་རྗེ་བཙུན་གྲགས་པ་རྒྱལ་མཚན་འཁྲུངས། དེ་ནས་ལོ་ལྔ་འདས་པའི་ཕྱི་ལོ་ཆུ་བྱ་ལ་མཉམ་མེད་དྭགས་པོ་ལྷ་རྗེ་གཤེགས། དེ་ནས་ལོ་བདུན་འདས་པའི་ཕྱི་ལོ་ལྕགས་སྦྲུལ་ལ་དཔལ་ལྡན་འབྲུག་པ་གཙང་པ་རྒྱ་རས་འཁྲུངས། དེ་ནས་ལོ་བརྒྱད་འདས་པའི་ཕྱི་ལོ་ལྕགས་སྟག་ལ་བདེ་གཤེགས་ཕག་མོ་གྲུ་པ་གཤེགས། དེ་ནས་ལོ་དྲུག་འདས་པའི་ཕྱི་ལོ་མེ་བྱ་ལ་དབོན་རས་དར་མ་སེངྒེ་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཆུ་སྟག་ལ་ས་པཎ་ཀུན་དགའ་རྒྱལ་མཚན་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཤིང་འབྲུག་ལ་ཕ་ཇོ་འབྲུག་སྒོམ་ཞིག་པོ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་ལུག་ལ་ལོ་རས་གྲགས་པ་དབང་ཕྱུག་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ས་བྱ་ལ་རྒོད་ཚངས་པ་མགོན་པོ་རྡོ་རྗེ་འཁྲུངས། དེ་ནས་ལོ་བཅུ་འདས་པའི་ཕྱི་ལོ་ལྕགས་སྤྲེལ་ལ་གཞོན་ནུ་སེངྒེ་འཁྲུངས། དེའི་ཕྱི་ལོ་སྟོན་པའི་འདས་ལོ་ཉིས་སྟོང་བརྒྱ་མེད་དོན་དགུ་པ་ལྕགས་བྱ་ལ་དབྱིན་ལོའི་དུས་རབས་བཅུ་གསུམ་པ་ཤར། དེ་ནས་ལོ་གཉིས་འདས་པའི་ཕྱི་ལོ་ཤིང་བྱི་ལ་ཀརྨ་པཀྴི་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་ཡོས་ལ་རབ་བྱུང་བཞི་པ་ཚེས། ༈ རབ་བྱུང་འདིའི་ལོ་ལྔ་པ་ལྕགས་ལུག་ལ་འགྲོ་མགོན་གཙང་པ་མངོན་དགར་གཤེགས། དེ་ནས་ལོ་གཅིག་འདས་པའི་ཕྱི་ལོ་ཆུ་བྱ་ལ་རྒྱལ་བ་ཡང་དགོན་པ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཤིང་ཕག་ལ་ཕ་ཇོ་དབོན་རས་ཞབས་ལ་བྱོན། དེ་ནས་ལོ་དྲུག་འདས་པའི་ཕྱི་ལོ་ཆུ་རྟ་ལ་ཕ་ཇོ་ལྷོ་རོང་དུ་བྱོན། དེ་ནས་ལོ་བདུན་འདས་པའི་ཕྱི་ལོ་ལྕགས་སྟག་ལ་གྲུབ་ཐོབ་ཨོ་རྒྱན་པ་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཤིང་ལུག་ལ་འགྲོ་མགོན་ཆོས་རྒྱལ་འཕགས་པ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་མེ་བྱ་ལ་དབོན་རས་ཞི་བར་གཤེགས། དེའི་ཁྱི་ལོ་ས་ཁྱི་ལ་སེངྒེ་ཤེས་རབ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ལྕགས་བྱི་ལ་བོད་དུ་ཧོར་དམག་དང་པོ་བྱུང༌། དེ་ནས་ལོ་གསུམ་འདས་པའི་ཕྱི་ལོ་ཤིང་འབྲུག་ལ་ས་པཎ་ཁུ་དབོན་རྒྱ་ནག་ཏུ་ཕེབས། དེ་ནས་ལོ་ལྔ་འདས་པའི་ཕྱི་ལོ་ལྕགས་ཁྱི་ལ་རྒྱལ་བ་ལོ་རས་པ་གཤེགས། དེའི་ཕྱི་ལོ་ལྕགས་ཕག་ལ་བྱང་སེམས་ཉི་མ་སེངྒེ་འཁྲུངས་འབྲུག་སྒོམ་ཞིག་པོ་གཤེགས། དེ་ནས་ལོ་གཅིག་འདས་པའི་ཕྱི་ལོ་ཆུ་གླང་ལ་དཔལ་ལྡན་ས་སྐྱ་པས་བོད་ཆོལ་ཁ་གསུམ་ལ་དབང་བསྒྱུར། གོང་དུ་གླང་དར་གྱིས་བསྟན་པ་བསྣུབས་རྗེས་བོད་ཀྱི་ཆབ་སྲིད་སིལ་བུར་འཐོར་ནས་འདིའི་བར་དུ་ལོ་སུམ་བརྒྱ་ལྔ་བཅུ་ང་གཅིག་སོང། དེ་ནས་ལོ་བཞི་འདས་པའི་ཕྱི་ལོ་ས་རྟ་ལ་སྤོས་སྐྱ་ཆེན་པོ་སེངྒེ་རིན་ཆེན་འཁྲུངས་རྒྱལ་བ་རྒོད་ཚང་པ་གཤེགས། དེ་ནས་ལོ་བདུན་འདས་པའི་མེ་སྟག་ལ་གཞོན་ནུ་སེངྒེ་གཤེགས། དེའི་ཕྱི་ལོ་མེ་ཡོས་ལ་རབ་བྱུང་ལྔ་པ་ཚེས། ༈ རབ་བྱུང་འདིའི་ལོ་བཅུ་གསུམ་འདས་པའི་ཕྱི་ལོ་ལྕགས་འབྲུག་ལ་སེངྒེ་ཤེས་རབ་གཤེགས། དེ་ནས་ལོ་གཉིས་འདས་པའི་ཆུ་ལུག་ལ་རྔོག་སྟོན་ཆོས་ཀྱི་རྒྱལ་མཚན་འཁྲུངས། དེའི་ཕྱི་ལོ་ཤིང་སྤྲེལ་ལ་ཀརྨ་པ་རང་བྱུང་རྡོ་རྗེ་དང་གསུང་སྟོན་རྡོ་རྗེ་དཔལ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་ཕག་ལ་ཉི་མ་སེངྒེ་གཤེགས། དེ་ནས་ལོ་གཅིག་འདས་པའི་ཕྱི་ལོ་ས་གླང་ལ་བཅུ་གསུམ་པ་ཆེན་པོ་སེངྒེ་རྒྱལ་པོ་འཁྲུངས། དེའི་ཕྱི་ལོ་བུ་སྟོན་ཐམས་ཅད་མཁྱེན་པ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཇོ་ནང་ཀུན་མཁྱེན་དོལ་པོ་འཁྲུངས། དེ་ནས་ལོ་བརྒྱད་འདས་པའི་མཚམས་སུ་སྟོན་པའི་འདས་ལོ་ཉིས་སྟོང་ཆིག་བརྒྱ་དོན་དགུ་པ་ལྕགས་གླང་ལ་དབྱིན་ལོའི་དུས་རབས་བཅུ་བཞི་པ་འཆར། དེའི་ཕྱི་ལོ་ཆུ་སྟག་ལ་ཏཱ་སི་བྱང་ཆུབ་རྒྱལ་མཚན་འཁྲུངས། དེ་ནས་ལོ་ལྔ་འདས་པའི་ཕྱི་ལོ་ས་སྤྲེལ་ལ་ཀུན་མཁྱེན་ཆོས་ཀྱི་རྒྱལ་པོ་རྒྱལ་བ་ཀློང་ཆེན་པ་འཁྲུངས། དེ་ནས་ལོ་ལྔ་འདས་པའི་ཕྱི་ལོ་ཤིང་སྟག་ལ་འཇམ་དབྱངས་ཀུན་དགའ་སེངྒེ་འཁྲུངས། དེ་ནས་ལོ་དྲུག་འདས་པའི་ཕྱི་ལོ་ལྕགས་བྱ་ལ་གྲུབ་ཐོབ་ཨོ་རྒྱན་པ་གཤེགས། དེ་ནས་ལོ་གཅིག་འདས་པའི་ཕྱི་ལོ་ཆུ་ཕག་ལ་ཡར་རྗེ་ཨོ་རྒྱན་གླིང་པ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་སྟག་ལ་སེངྒེ་རྒྱལ་པོ་གཤེགས། དེའི་ཕྱི་ལོ་མེ་ཡོས་ལ་རབ་བྱུང་དྲུག་པ་ཚེས། ༈ རབ་བྱུང་འདིའི་ལོ་བཅུ་འདས་པའི་ཕྱི་ལོ་མེ་གླང་ལ་རིག་འཛིན་ཆེན་པོ་རྒོད་ལྡེམ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ལྕགས་འབྲུག་ལ་ཀརྨ་པ་རོལ་པའི་རྡོ་རྗེ་དང་གཏེར་ཆེན་སངས་གླིང་པ་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཤིང་བྱ་ལ་བློ་གྲོས་སེངྒེ་ལྷོར་འཁྲུངས། དེའི་ཕྱི་ལོ་མེ་ཁྱི་ལ་གཏེར་བཏོན་རྡོ་རྗེ་གླིང་པ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ས་གླང་ལ་ཕག་གྲུ་ཏཱ་སིས་བོད་ཁམས་ལ་དབང་བསྒྱུར། གོང་དུ་རབ་བྱུང་བཞི་པའི་ཆུ་གླང་ལ་འགྲོ་མགོན་ཆོས་རྒྱལ་འཕགས་པ་ནས་བཟུང་ས་སྐྱའི་དབོན་རབས་ཉི་ཤུས་བོད་ཆོལ་ཁ་གསུམ་ལ་དབང་བསྒྱུར་ནས་འདིའི་བར་ལོ་དགུ་ཅུ་གོ་དྲུག་སོང། དེ་ནས་ལོ་ལྔ་འདས་པའི་ཕྱི་ལོ་ཤིང་ལུག་ལ་རྒྱལ་སྲས་ཐོགས་མེད་བཟང་པོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་མེ་བྱ་ལ་རྗེ་བདག་ཉིད་ཆེན་པོ་བློ་བཟང་གྲགས་པ་འཁྲུངས། དེ་ནས་ལོ་དྲུག་འདས་པའི་ཕྱི་ལོ་ཤིང་འབྲུག་ལ་འཇམ་དབྱངས་སྤྲུལ་པ་ཡེ་ཤེས་རིན་ཆེན་འཁྲུངས། དེ་ནས་ལོ་དྲུག་འདས་པའི་ཕྱི་ལོ་ལྕགས་ཕག་ལ་ཆོས་རྗེ་ཤེས་རབ་སེངྒེ་འཁྲུངས། དེ་ནས་ལོ་གསུམ་འདས་པའི་ཤིང་ཡོས་ལ་བོ་དོང་ཀུན་མཁྱེན་འཇིགས་བྲལ་འཁྲུངས། དེ་ནས་ལོ་བརྒྱད་འདས་པའི་ཕྱི་ལོ་ཤིང་བྱི་ལ་གྲུབ་ཐོབ་ནགས་རིན་དང་ཀརྨ་པ་དེ་བཞིན་གཤེགས་པ་འཁྲུངས། དེའི་ཕྱི་ལོ་ཤིང་གླང་ལ་གྲུབ་ཐོབ་མཁའ་སྤྱོད་ཐང་སྟོང་རྒྱལ་པོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་མེ་ཡོས་ལ་རབ་བྱུང་བདུན་པ་ཚེས། ༈ རབ་བྱུང་འདིའི་ལོ་ལྔ་པ་རྒྱལ་བ་སྐུ་ཕྲེང་དང་པོ་དགེ་འདུན་གྲུབ་པ་འཁྲུངས། དེ་ནས་ལོ་བཞི་འདས་པའི་ཕྱི་ལོ་མེ་བྱི་ལ་སངས་གླིང་པ་གཤེགས། དེ་ནས་ལོ་གཅིག་འདས་པའི་ཕྱི་ལོ་ས་སྟག་ལ་ཕྱག་རྡོར་རྣམ་འཕྲུལ་ནམ་མཁའ་དཔལ་བཟང་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ལྕགས་འབྲུག་ལ་སྤྱན་རས་གཟིགས་སྤྲུལ་ཤེས་རབ་བཟང་པོ་འཁྲུངས། དེའི་ཕྱི་ལོ་སྟོན་པའི་འདས་ལོ་ཉིས་སྟོང་ཉིས་བརྒྱ་དོན་དགུ་པ་ལྕགས་སྦྲུལ་ལ་དབྱིན་ལོའི་དུས་རབས་བཅོ་ལྔ་པ་འཆར། དེ་ནས་ལོ་གཅིག་འདས་པའི་ཕྱི་ལོ་ཆུ་ལུག་ལ་གཏེར་བཏོན་རཏྣ་གླིང་པ་འཁྲུངས། དེ་ནས་ལོ་ལྔ་འདས་པའི་ཕྱི་ལོ་ས་གླང་ལ་རི་བོ་དགའ་ལྡན་པའི་ཆོས་སྲིད་ཆགས་ནས་ལྷ་ས་སྨོན་ལམ་ཚོགས་ཆེན་འཛུགས། དེ་ནས་ལོ་དྲུག་འདས་པའི་ཕྱི་ལོ་མེ་སྤྲེལ་ལ་ཀརྨ་པ་མཐོང་བ་དོན་ལྡན་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ས་ཕག་ལ་རྗེ་བདག་ཉིད་ཆེན་པོ་གཤེགས། དེ་ནས་ལོ་བརྒྱད་འདས་པའི་ཕྱི་ལོ་ས་སྤྲེལ་ལ་རྒྱལ་དབང་ཀུན་དགའ་དཔལ་འབྱོར་དང་པཎ་ཆེན་ཤཱཀྱ་མཆོག་ལྡན་འཁྲུངས། དེའི་ཕྱི་ལོ་ས་བྱ་ལ་ཀུན་མཁྱེན་གོ་རམ་པ་འཁྲུངས། དེ་ནས་ལོ་ལྔ་འདས་པའི་ཕྱི་ལོ་ཤིང་ཡོས་ལ་སྡེ་སྲིད་རིན་སྤུངས་པས་བོད་ཁམས་ལ་དབང་བསྒྱུར། གོང་དུ་རབ་བྱུང་དྲུག་པའི་ས་གླང་ནས་བཟུང་ཕག་གྲུའི་དབོན་རབས་བཅུ་གཅིག་གིས་བོད་ལ་དབང་བསྒྱུར་ནས་འདིའི་བར་ལོ་བརྒྱད་ཅུ་གྱ་དྲུག་སོང། དེ་ནས་ལོ་ལྔ་འདས་པའི་ཕྱི་ལོ་ལྕགས་བྱ་ལ་ཞྭ་ལུ་ལོ་ཆེན་འཁྲུངས། དེའི་ཕྱི་ལོ་ཆུ་ཁྱི་ལ་དབུས་སྨྱོན་ཀུན་དགའ་བཟང་པོ་འཁྲུངས། དེ་ནས་ལོ་བཞི་འདས་པའི་ཕྱི་ལོ་མེ་ཡོས་ལ་རབ་བྱུང་བརྒྱད་པ་ཚེས། ༈ རབ་བྱུང་འདིའི་ལོ་བཞི་པ་ལྕགས་རྟ་ལ་གཏེར་ཆེན་པདྨ་གླིང་པ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཆུ་སྤྲེལ་ལ་གཙང་སྨྱོན་ཧེ་རུ་ཀ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཤིང་ཁྱི་ལ་ཀརྨ་པ་ཆོས་གྲགས་རྒྱ་མཚོ་འཁྲུངས། དེའི་ཕྱི་ལོ་ཤིང་ཕག་ལ་འབྲུག་སྨྱོན་ཀུན་དགའ་ལེགས་པ་འཁྲུངས། དེ་ནས་ལོ་དགུ་འདས་པའི་ཕྱི་ལོ་ཤིང་བྱ་ལ་འབྲུག་ཆེན་ངག་དབང་ཆོས་རྒྱལ་འཁྲུངས། དེ་ནས་ལོ་བཅུ་འདས་པའི་ཕྱི་ལོ་མེ་སྤྲེལ་ལ་བོད་རྒྱལ་གཉིས་པ་དགེ་འདུན་རྒྱ་མཚོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ས་ཁྱི་ལ་འཇམ་དབྱངས་ཆོས་ཀྱི་གྲགས་པ་འཁྲུངས། དེ་ནས་ལོ་བཅུ་གཅིག་འདས་པའི་ཕྱི་ལོ་ལྕགས་ཁྱི་ལ་འབའ་ར་བ་རྒྱལ་མཚན་དཔལ་བཟང་འཁྲུངས། དེ་ནས་ལོ་བཅུ་འདས་པའི་ཕྱི་ལོ་སྟོན་པའི་འདས་ལོ་ཉིས་སྟོང་སུམ་བརྒྱ་དོན་དགུ་པ་ལྕགས་བྱ་ལ་དབྱིན་ལོའི་དུས་རབས་བཅུ་དྲུག་པ་འཆར། དེ་ནས་ལོ་གཉིས་འདས་པའི་ཕྱི་ལོ་ཤིང་བྱི་ལ་དཔའ་བོ་གཙུག་ལག་ཕྲེང་བ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་ཡོས་ལ་རབ་བྱུང་དགུ་པ་ཚེས། ༈ ལོ་འདིར་ཀརྨ་པ་མི་བསྐྱོད་རྡོ་རྗེ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ས་སྦྲུལ་ལ་ཐང་སྟོང་རྒྱལ་པོ་དགུང་གྲངས་བརྒྱ་དང་རྩ་བཞི་ཐོག་ཏུ་སྐུ་ལུས་མ་སྤངས་པར་མཁའ་སྤྱོད་དུ་གཤེགས། དེ་ནས་ལོ་གཉིས་འདས་པའི་ཕྱི་ལོ་ཆུ་སྤྲེལ་ལ་སྒམ་པོ་བཀྲ་ཤིས་རྣམ་རྒྱལ་འཁྲུངས། དེ་ནས་ལོ་བཞི་འདས་པའི་ཕྱི་ལོ་མེ་གླང་ལ་ཡོངས་འཛིན་ངག་གི་དབང་ཕྱུག་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཆུ་རྟ་ལ་འཇམ་དབྱངས་ཆོས་ཀྱི་གྲགས་པ་གཤེགས། དེ་ནས་ལོ་བཞི་འདས་པའི་ཕྱི་ལོ་མེ་ཕག་ལ་ཀུན་མཁྱེན་པདྨ་དཀར་པོ་འཁྲུངས། དེ་ནས་ལོ་བཅུ་གཉིས་འདས་པའི་ཕྱི་ལོ་ལྕགས་བྱི་ལ་ངག་དབང་ཆོས་རྒྱལ་གཤེགས། དེ་ནས་ལོ་གཉིས་འདས་པའི་ཕྱི་ལོ་ཆུ་ཡོས་ལ་བོད་རྒྱལ་བསོད་ནམས་རྒྱ་མཚོ་དང་འབྲུག་ཆེན་མི་ཕམ་ཆོས་རྒྱལ་འཁྲུངས། དེ་ནས་ལོ་དྲུག་འདས་པའི་ཕྱི་ལོ་ལྕགས་ཁྱི་ལ་མཁས་གྲུབ་ལྷ་དབང་བློ་གྲོས་འཁྲུངས། དེ་ནས་ལོ་གསུམ་འདས་པའི་ཕྱི་ལོ་ཤིང་སྟག་ལ་ཀརྨ་པ་དགུ་པ་དབང་ཕྱུག་རྡོ་རྗེ་འཁྲུངས། དེ་ནས་ལོ་བཅུ་འདས་པའི་ཕྱི་ལོ་ཤིང་གླང་ལ་སྡེ་སྲིད་གཙང་པས་བོད་ཁམས་ལ་དབང་བསྒྱུར། གོང་དུ་རབ་བྱུང་བདུན་པའི་ཤིང་ཡོས་ནས་བཟུང་སྡེ་སྲིད་རིན་སྤུངས་པས་མི་རབས་བཞིའི་བར་དུ་བོད་ཁམས་ལ་དབང་བསྒྱུར་ནས་འདིའི་བར་དུ་ལོ་བརྒྱ་དང་སུམ་ཅུ་སོང༌། དེ་ནས་ལོ་གཅིག་འདས་པའི་ཕྱི་ལོ་མེ་ཡོས་ལ་རབ་བྱུང་བཅུ་པ་ཚེས། ༈ ལོ་འདིར་ཡབ་རྗེ་བསྟན་པའི་ཉི་མ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་པཎ་ཆེན་ཆོས་ཀྱི་རྒྱལ་མཚན་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཤིང་ཁྱི་ལ་ཡབ་རྗེ་ཚེ་དབང་བསྟན་འཛིན་འཁྲུངས། དེའི་ཕྱི་ལོ་ཤིང་ཕག་ལ་རྗེ་བཙུན་ཏཱ་ར་ན་ཐ་འཁྲུངས། དེ་ནས་ལོ་དྲུག་འདས་པའི་ཕྱི་ལོ་ཆུ་རྟ་ལ་སོག་པོ་བསྟན་འཛིན་ཆོས་རྒྱལ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ཤིང་བྱ་ལ་གཏེར་བཏོན་འཇའ་ཚོན་སྙིང་པོ་འཁྲུངས། དེ་ནས་ལོ་གསུམ་འདས་པའི་ཕྱི་ལོ་ས་གླང་ལ་བོད་རྒྱལ་ཡོན་ཏན་རྒྱ་མཚོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ལྕགས་ཡོས་ལ་སྡེ་སྲིད་དབུ་མཛད་ཆེན་པོ་འཁྲུངས། དེའི་ཕྱི་ལོ་ཆུ་འབྲུག་ལ་ཀུན་མཁྱེན་པད་དཀར་གཤེགས། དེའི་ཕྱི་ལོ་ཆུ་སྦྲུལ་ལ་འབྲུག་ཆེན་དཔག་བསམ་དབང་པོ་འཁྲུངས། དེའི་ཕྱི་ལོ་ཤིང་རྟ་ལ་སྐྱབས་མགོན་ངག་དབང་རྣམ་རྒྱལ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་བྱ་ལ་ལྷ་བཙུན་ནམ་མཁའ་འཇིགས་མེད་འཁྲུངས། དེའི་ཕྱི་ལོ་ས་ཁྱི་ལ་གསུང་སྤྲུལ་ཚུལ་ཁྲིམས་རྡོ་རྗེ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་སྟོན་པའི་འདས་ལོ་ཉིས་སྟོང་བཞི་བརྒྱ་དོན་དགུ་པ་ལྕགས་གླང་ལ་དབྱིན་ལོའི་དུས་རབས་བཅུ་བདུན་པ་འཆར། དེ་ནས་ལོ་གཉིས་འདས་པའི་ཕྱི་ལོ་ཤིང་འབྲུག་ལ་མཁན་ཆེན་དང་པོ་པད་དཀར་འབྱུང་གནས་འཁྲུངས། དེའི་ཕྱི་ལོ་ཤིང་སྦྲུལ་ལ་ཀརྨ་པ་ཆོས་དབྱིངས་རྡོ་རྗེ་འཁྲུངས། དེ་ནས་ལོ་བཞི་འདས་པའི་ལྕགས་ཁྱི་ལ་འཇམ་དབྱངས་དཔལ་ལྡན་རྒྱ་མཚོ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ཆུ་གླང་ལ་མཁན་ཆེན་བསོད་ནམས་འོད་ཟེར་དང་ཆོས་རྒྱལ་མི་འགྱུར་འཁྲུངས། དེ་ནས་ལོ་གཉིས་འདས་པའི་ཕྱི་ལོ་མེ་འབྲུག་ལ་སྐྱབས་མགོན་ངག་དབང་རྣམ་རྒྱལ་ལྗོངས་འདིར་ཆིབས་ཁ་བསྒྱུར། དེའི་ཕྱི་ལོ་མེ་སྦྲུལ་ལ་རྒྱལ་བ་གོང་ས་ལྔ་པ་ཆེན་པོ་འཁྲུངས། དེའི་ཕྱི་ལོ་ས་རྟ་ལ་རྟ་མགོའི་བདུད་འདུལ་ཕུག་ཏུ་མགོན་པོའི་དྲག་སྒྲུབ་ཐོད་ནག་ལ་བརྟེན་ནས་སྐུ་དགྲ་བསྒྲལ། དེའི་ཕྱི་ལོ་ས་ལུག་ལ་ཡབ་རྗེ་བསྟན་པའི་ཉི་མ་གཤེགས། དེའི་ཕྱི་ལོ་ལྕགས་སྤྲེལ་ལ་ལྕགས་རི་རྡོ་རྗེ་གདན་གྱི་ཆོས་སྡེ་བཏབ། དེའི་ཕྱི་ལོ་ལྕགས་བྱ་ལ་དངུལ་འབུམ་ཆེན་པོ་གྲུབ་སྟེ་ཆོས་སྲིད་བསྟན་པའི་དབུ་ཚུགས། དེའི་ཕྱི་ལོ་ཆུ་ཁྱི་ལ་ཐུབ་བསྟན་ལྔ་བརྒྱ་ཕྲག་ལྔ་པ་ཏིང་ངེ་འཛིན་གྱི་ལེའུ་རྫོགས། དེའི་ཕྱི་ལོ་ཆུ་ཕག་ལ་ལྕགས་རི་བདུད་འདུལ་ཕོ་བྲང་དུ་ཐུགས་དམ་ལོ་གསུམ་བཞུགས། དེའི་ཕྱི་ལོ་མེ་ཡོས་ལ་རབ་བྱུང་བཅུ་གཅིག་པ་ཚེས། ༈ ལོ་འདིར་མཐུ་ཆེན་བླ་མས་ལྗོངས་འདིའི་ལྷ་སྲིན་ཡོངས་ལ་བཀའ་རྒྱ་སྤྲིང༌། དེའི་ཕྱི་ལོ་ས་འབྲུག་ལ་ཤར་ཝང་སྤར་སོགས་ལ་དབང་ཆོས་ཀྱིས་འབྲེལ་བ་མཛད། དེའི་ཕྱི་ལོ་ས་སྦྲུལ་ལ་གསང་སྔགས་ཟབ་དོན་གྱི་ཕོ་བྲང་བཏབ། དེ་ནས་ལོ་གཅིག་འདས་པའི་ཕྱི་ལོ་ལྕགས་ལུག་ལ་རྒྱལ་སྲས་འཇམ་དཔལ་རྡོ་རྗེ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཆུ་བྱ་ལ་ཡོངས་འཛིན་ཞབས་ནས་བསྙེན་རྫོགས་བཞེས། དེའི་ཕྱི་ལོ་བླ་མ་ཁག་ལྔ་གཙང་སྲས་བསྐུལ་ཏེ་གཙང་དམག་བྱུང༌། དེ་ནས་ལོ་གཉིས་འདས་པའི་ཕྱི་ལོ་དབང་ཕྱུག་མེ་གླང་གི་ལོར་གྲུ་འཛིན་གཉིས་པ་སྤུངས་ཐང་བདེ་ཆེན་བཏབ། དེའི་ཕྱི་ལོ་ས་སྟག་ལ་གདན་ས་དབང་སྡུད་ཕོ་བྲང་བཏབ། རྒྱལ་སྲས་བསྟན་འཛིན་རབ་རྒྱས་འཁྲུངས། དེའི་ཕྱི་ལོ་ས་ཡོས་ལ་གཙང་སྲས་དང་དཔག་བསམ་དབང་པོ་སོགས་ལ་མཐུན་ལམ་བསྩལ། རྗེ་བཙུན་དམ་ཆོས་པད་དཀར་འཁྲུངས། དེའི་ཕྱི་ལོ་ལྕགས་འབྲུག་ལ་མཁན་ཆེན་པད་དཀར་ལྷུན་གྲུབ་འཁྲུངས། དེའི་ཕྱི་ལོ་ལྕགས་སྦྲུལ་ལ་རྡོ་རྔོན་རྫོང་རྩིས་བཞེས་ཏེ་གདན་སར་བསྒྱུར། དེའི་ཕྱི་ལོ་ཆུ་རྟ་ལ་བོད་དུ་སོག་པོའི་དཔུང་གིས་གཙང་སྲས་ཆམ་ལ་ཕབ་ནས་རི་བོ་དགེ་ལྡན་པས་དབང་བསྒྱུར། གོང་དུ་རབ་བྱུང་དགུ་པའི་ཤིང་གླང་ནས་བཟུང་གཙང་པས་དབང་བསྒྱུར་ནས་འདིའི་བར་ལོ་བདུན་ཅུ་དོན་བདུན་སོང༌། དེ་ནས་ལོ་གཅིག་འདས་པའི་ཕྱི་ལོ་ཤིང་སྤྲེལ་ལ་དགེ་ལྡན་པའི་དཔུང་ཆེན་དང་པོ་བྱུང༌། དེའི་ཕྱི་ལོ་ཤིང་བྱ་ལ་བོད་དུ་རྩེ་པོ་ཏ་ལ་བཏབ། འདིར་སྒང་སྤྲུལ་བསྟན་འཛིན་ལེགས་དོན་དང་མཁན་ཆེན་བཟོད་པ་འཁྲུངས། དེའི་ཕྱི་ལོ་མེ་ཁྱི་ལ་རིན་རྫོང་རྩིས་བཞེས་ཏེ་གསར་འདེབས་མཛད། དེའི་ཕྱི་ལོ་མེ་ཕག་ལ་ཆོས་རབ་རྩེ་རྒྱ་བསྐྱེད་མཛད། ལོ་འདིར་ཆོས་རྗེ་ངག་དབང་རྒྱལ་མཚན་འཁྲུངས། དེའི་ཕྱི་ལོ་ས་བྱི་ལ་ས་གནད་མེ་བཙའ་ལྟ་བུའི་རྫོང་ཁག་རྣམས་བཏབ། དེའི་ཕྱི་ལོ་ས་གླང་ལ་དགེ་ལྡན་པའི་དཔུང་ཆེན་གཉིས་པ་བྱུང༌། དེའི་ཕྱི་ལོ་ལྕགས་སྟག་ལ་བྱེ་བ་མཆོད་རྟེན་གྱི་ཕྱག་ལེན་བསྟར། དེའི་ཕྱི་ལོ་ལྕགས་ཡོས་ལ་ཐུགས་དམ་ཟུང་འཇུག་ཆེན་པོའི་དབྱིངས་སུ་བཞུགས་པའི་ལོ་འདི་ནས་རང་ལུགས་ཀྱི་འདས་ལོ་བརྩི་རྒྱུ། དེའི་ཕྱི་ལོ་ཆུ་འབྲུག་ལ་ཤར་ནུབ་སྤྱི་བླ་གཉིས་དང་དབུས་གཞུང་རྫོང་བདག་རྣམས་བསྐོས། དེ་ནས་ལོ་གཉིས་འདས་པའི་ཕྱི་ལོ་ཤིང་ལུག་ལ་ཤར་ཕྱོགས་འབྲུག་ལུང་དཀར་པོར་བསྒྱུར། དེའི་ཕྱི་ལོ་མེ་སྤྲེལ་ལ་སྡེ་སྲིད་དབུ་མཛད་གནམ་དུ་གཤེགས། བསྟན་འཛིན་འབྲུག་སྒྲ་སྡེ་ཁྲིར་བསྐོས། དེའི་ཕྱི་ལོ་མེ་བྱ་ལ་བོད་དམག་དཔུང་ཆེན་གསུམ་པ་བྱུང༌། དེ་ནས་ལོ་བཞི་འདས་པའི་ཕྱི་ལོ་ཆུ་སྟག་ལ་དགོངས་རྫོགས་དངུལ་འབུམ་མཆོད་རྟེན་བཞེངས། དེ་ནས་ལོ་གཉིས་འདས་པའི་ཕྱི་ལོ་ཤིང་སྦྲུལ་ལ་ཚེ་དབང་བསྟན་འཛིན་གྱི་ཡང་སྲིད་འབྲུག་སྒྲ་རྒྱ་མཚོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་མེ་ལུག་ལ་བསྟན་འཛིན་འབྲུག་སྒྲ་གཤེགས་ཆོས་རྒྱལ་མི་འགྱུར་སྡེ་ཁྲིར་བྱོན། དེའི་ཕྱི་ལོ་ས་སྤྲེལ་ལ་མཁན་ངག་དབང་ཕྲིན་ལས་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ལྕགས་ཁྱི་ལ་ཆོས་རྗེ་ངག་དབང་ལྷུན་གྲུབ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཆུ་བྱི་ལ་མཁན་པད་འབྱུང་གཤེགས་བསོད་ནམས་འོད་ཟེར་མཁན་ཁྲིར་བྱོན། དེ་ནས་ལོ་གསུམ་འདས་པའི་ཕྱི་ལོ་མེ་འབྲུག་ལ་ཀརྨ་པ་སྐུ་ཕྲེང་བཅུ་གཅིག་པ་ཡེ་ཤེས་རྡོ་རྗེ་འཁྲུངས། དེ་ནས་ལོ་གསུམ་འདས་པའི་ཕྱི་ལོ་ལྕགས་སྤྲེལ་ལ་མི་འགྱུར་བརྟན་པ་ཁྲི་ལས་ཕབ། རྒྱལ་སྲས་བསྟན་འཛིན་རབ་རྒྱས་སྡེ་ཁྲིར་བྱོན། དེའི་ཕྱི་ལོ་ལྕགས་བྱ་ལ་རྒྱལ་སྲས་འཇམ་རྡོར་གཤེགས། མཚམས་བྲག་ངག་དབང་འབྲུག་པ་འཁྲུངས། དེའི་ཕྱི་ལོ་ཆུ་ཕག་ལ་རྒྱལ་བ་ཚངས་དབྱངས་རྒྱ་མཚོ་བུམ་ཐང་དུ་འཁྲུངས། དེའི་ཕྱི་ལོ་ཤིང་བྱི་ལ་གཙང་མཁན་ཆེན་གཤེགས། དེ་ནས་ལོ་གཉིས་འདས་པའི་ཕྱི་ལོ་མེ་ཡོས་ལ་རབ་བྱུང་བཅུ་གཉིས་པ་ཚེས། ༈ ལོ་འདིར་སྡེ་སྲིད་སངས་རྒྱས་རྒྱ་མཚོས་བཻ་དཀར་མཛད། དེའི་ཕྱི་ལོ་ས་འབྲུག་ལ་རྟ་མགོ་ཆོས་དབྱིངས་རྫོང་བཞེངས། དེའི་ཕྱི་ལོ་ས་སྦྲུལ་ལ་བསོད་ནམས་འོད་ཟེར་གཤེགས་པད་དཀར་ལྷུན་གྲུབ་མཁན་ཁྲིར་བྱོན། རྒྱལ་སྲས་ཀུན་དགའ་རྒྱལ་མཚན་དང་མཁན་བསྟན་འཛིན་ནོར་བུ་འཁྲུངས། དེ་ནས་ལོ་བཞི་འདས་པའི་ཕྱི་ལོ་ཤིང་ཁྱི་ལ་རྒྱལ་སྲས་བསྟན་འཛིན་རབ་རྒྱས་དབེན་པར་བྱོན་དགེ་འདུན་ཆོས་འཕེལ་སྡེ་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་མེ་བྱི་ལ་བསྟན་འཛིན་རབ་རྒྱས་གཤེགས། དེའི་ཕྱི་ལོ་མེ་གླང་ལ་པད་དཀར་ལྷུན་གྲུབ་དབེན་པར་བྱོན་དམ་ཆོས་པད་དཀར་མཁན་ཁྲིར་བྱོན། ཆོས་རྒྱལ་ཤེས་རབ་དབང་ཕྱུག་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ས་ཡོས་ལ་དགེ་འདུན་ཆོས་འཕེལ་བཀྲོངས་ངག་དབང་ཚེ་རིང་སྡེ་ཁྲི་བཟུང༌། དེའི་ཕྱི་ལོ་ལྕགས་འབྲུག་ལ་སི་ཏུ་ཆོས་ཀྱི་འབྱུང་གནས་འཁྲུངས། དེའི་ཕྱི་ལོ་སྟོན་པའི་འདས་ལོ་ཉིས་སྟོང་ལྔ་བརྒྱ་དོན་དགུ་པ་ལྕགས་སྦྲུལ་ལ་དབྱིན་ལོའི་དུས་རབས་བཅོ་བརྒྱད་པ་འཆར། ལོ་འདིར་པཎ་ཆེན་བསྟན་འཛིན་ཆོས་རྒྱལ་འཁྲུངས། དེའི་ཕྱི་ལོ་ཆུ་རྟ་ལ་ངག་དབང་ཚེ་རིང་སྡེ་ཁྲི་བཤོལ་དབུ་མཛད་དཔལ་འབྱོར་སྡེ་ཁྲི་བཟུང༌། དེའི་ཕྱི་ལོ་ཆུ་ལུག་ལ་ཀརྨ་པ་བྱང་ཆུབ་རྡོ་རྗེ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཤིང་བྱ་ལ་དབུ་མཛད་དཔལ་འབྱོར་སྡེ་ཁྲི་བཤོལ་འབྲུག་རབ་རྒྱས་སམ་རྒྱ་བོ་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཕྱི་ལོ་མེ་ཕག་ལ་དམ་ཆོས་པད་དཀར་དབེན་པར་བྱོན་བཟོད་པ་ཕྲིན་ལས་མཁན་ཁྲི་འཛིན། དེའི་ཕྱི་ལོ་ས་བྱི་ལ་ཞབས་དྲུང་ཕྱོགས་རྣམ་འཁྲུངས་དམ་ཆོས་པད་དཀར་གཤེགས། དེའི་ཕྱི་ལོ་ས་གླང་ལ་ཁྲི་ཆེན་མི་ཕམ་དབང་པོ་འཁྲུངས། དེའི་ཕྱི་ལོ་ལྕགས་སྟག་ལ་ཐུབ་དབང་ཤཱཀྱ་རིན་ཆེན་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཆུ་འབྲུག་ལ་སེ་ལ་ཆོས་རྗེ་ངག་འཕྲིན་འཁྲུངས། དེའི་ཕྱི་ལོ་ཆུ་སྦྲུལ་ལ་རྒྱས་སྲས་ཀུན་དགའ་རྒྱལ་མཚན་གཤེགས། དེ་ནས་ལོ་གཅིག་འདས་པའི་ཕྱི་ལོ་ཤིང་ལུག་ལ་སྡེ་པ་རྒྱ་བོས་དབང་འདུས་རྩེའི་ཕོ་བྲང་བཏབ། དེ་ནས་ལོ་གཅིག་འདས་པའི་ཕྱི་ལོ་མེ་བྱ་ལ་རྒྱལ་སྲས་འཇིགས་ནོར་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ས་ཕག་ལ་སྡེ་པ་རྒྱ་བོ་ཟུར་དུ་བྱོན། དེའི་ཕྱི་ལོ་ལྕགས་བྱི་ལ་ངག་དབང་རྒྱ་མཚོ་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཕྱི་ལོ་ཆུ་སྟག་ལ་ཀུན་དགའ་རྒྱ་མཚོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཤིང་འབྲུག་ལ་བཟོད་པ་ཕྲིན་ལས་དབེན་པར་གཤེགས་ངག་དབང་ལྷུན་གྲུབ་མཁན་ཁྲིར་བྱོན། ལོ་འདིར་ཞབས་དྲུང་འཇིགས་གྲགས་ཡོན་ཏན་མཐའ་ཡས་ཤེས་རབ་སེངྒེ་གསུམ་འཁྲུངས། དེ་ནས་ལོ་བཞི་འདས་པའི་ཕྱི་ལོ་ས་བྱ་ལ་སྡེ་པ་དགེ་བཤེས་ཁྲི་ཐོག་གཤེགས་ཁྲི་སྤྲུལ་མི་ཕམ་སྡེ་ཁྲི་འཛིན། ལོ་འདིར་རིག་འཛིན་འཇིགས་མེད་གླིང་པ་འཁྲུངས། དེའི་ཕྱི་ལོ་ལྕགས་ཁྱི་ལ་ངག་དབང་ལྷུན་གྲུབ་ཁྲི་ཐོག་གཤེགས་ངག་དབང་ཕྲིན་ལས་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་ཆུ་བྱི་ལ་ཆོས་རྗེ་ངག་དབང་རྒྱལ་མཚན་གཤེགས། དེའི་ཕྱི་ལོ་ཆུ་གླང་ལ་ཀརྨ་པ་སྐུ་ཕྲེང་བཅུ་གསུམ་པ་བདུད་འདུལ་རྡོ་རྗེ་འཁྲུངས། དེའི་ཕྱི་ལོ་ཤིང་སྟག་ལ་བོད་འབྲུག་མཐུན་ལམ་འབྲེལ་ནས་བོད་དུ་སྐུ་ཚབ་ལོ་ཕྱག་པ་བསྐོས། དེའི་ཕྱི་ལོ་ཤིང་ཡོས་ལ་རྒྱལ་སྲས་འཇིགས་ནོར་གཤེགས། ཁྲི་སྤྲུལ་སྡེ་ཁྲི་བཤོལ་ནས་བོད་དུ་བྱོན། དེའི་ཕྱི་ལོ་མེ་འབྲུག་ལ་དབོན་སྲས་དཔལ་འབྱོར་སྡེ་ཁྲི་བཟུང༌། ཕྱོགས་སྤྲུལ་ཤཱཀྱ་བསྟན་འཛིན་འཁྲུངས། དེའི་ཕྱི་ལོ་མེ་སྦྲུལ་ལ་རྒྱལ་སྲས་འབྲུག་སྒྲ་རྣམ་རྒྱལ་འཁྲུངས། དེའི་ཕྱི་ལོ་ས་རྟ་ལ་ཁྲི་སྤྲུལ་མི་ཕམ་གཤེགས། དེའི་ཕྱི་ལོ་ས་ལུག་ལ་ངག་དབང་ཕྲིན་ལས་དབེན་པར་གཞོལ་བསྟན་འཛིན་ནོར་བུ་མཁན་ཁྲི་འཛིན། དེའི་ཕྱི་ལོ་ལྕགས་སྤྲེལ་ལ་ཁུ་བོ་དཔལ་འབྱོར་སྡེ་ཁྲི་བཤོལ་ངག་དབང་རྒྱལ་མཚན་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཕྱི་ལོ་ཆུ་ཁྱི་ལ་ཁྲི་སྤྲུལ་འཇིགས་མེད་སེངྒེ་འཁྲུངས། དེའི་ཕྱི་ལོ་ཆུ་ཕག་ལ་འཇམ་དབྱངས་རྒྱལ་མཚན་འཁྲུངས། དེའི་ཕྱི་ལོ་ཤིང་བྱི་ལ་བསྟན་འཛིན་ནོར་བུ་ཁྲི་ཐོག་གཤེགས་ཤཱཀྱ་རིན་ཆེན་མཁན་ཁྲིར་བྱོན། ཡང་ངག་དབང་རྒྱལ་མཚན་སྡེ་ཁྲི་བཤོལ་ཆོས་རྒྱལ་ཤེས་རབ་དབང་ཕྱུག་སྡེ་ཁྲིར་བཟུང༌། དེ་ནས་ལོ་གཅིག་འདས་པའི་ཕྱི་ལོ་མེ་སྟག་ལ་ཞབས་དྲུང་འཇིགས་གྲགས་ཁྲི་མངའ་གསོལ། དེའི་ཕྱི་ལོ་མེ་ཡོས་ལ་རབ་བྱུང་བཅུ་གསུམ་པ་ཚེས། ༈ འདིའི་ལོ་གསུམ་པ་ས་སྦྲུལ་ལ་ཐུབ་བསྟན་བྱ་རྒོད་ཕུང་པོའི་གདན་ས་བཏབ། དེ་ནས་ལོ་གཉིས་འདས་པའི་ཕྱི་ལོ་ཆུ་སྤྲེལ་ལ་འཇིགས་མེད་རྒྱལ་མཚན་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཤིང་ཁྱི་ལ་དཔལ་ན་ལནྡའི་གདན་ས་བཏབ། དེའི་ཕྱི་ལོ་ཤིང་ཕག་ལ་ཤཱཀྱ་རིན་ཆེན་དབེན་པར་གཞོལ་བསྟན་འཛིན་ཆོས་རྒྱལ་མཁན་ཁྲིར་བྱོན། དེའི་ཕྱི་ལོ་མེ་བྱི་ལ་དཔལ་རི་རྡོ་རྗེ་གདན་གྱི་གདན་ས་བཏབ། དེའི་ཕྱི་ལོ་མེ་གླང་ལ་བྱམས་མགོན་ཡེ་ཤེས་རྡོ་རྗེ་འཁྲུངས། དེའི་ཕྱི་ལོ་ས་སྟག་ལ་བོད་རྒྱལ་འཇམ་དཔལ་རྒྱ་མཚོ་འཁྲུངས། དེའི་ཕྱི་ལོ་ས་ཡོས་ལ་ཤཱཀྱ་རིན་ཆེན་གཤེགས། དེའི་ཕྱི་ལོ་ལྕགས་སྦྲུལ་ལ་ཞབས་འཇིགས་གྲགས་གཤེགས། དེའི་ཕྱི་ལོ་ཆུ་རྟ་ལ་ཞབས་དྲུང་ཆོས་ཀྱི་རྒྱལ་མཚན་འཁྲུངས་རྒྱལ་སྲས་འབྲུག་རྣམ་གཤེགས། དེའི་ཕྱི་ལོ་ཆུ་ལུག་ལ་ཆོས་རྒྱལ་ཤེས་རབ་དབང་ཕྱུག་སྡེ་ཁྲི་བཤོལ་འབྲུག་ཕུན་ཚོགས་སྡེ་ཁྲི་བཟུང༌། ལོ་འདིར་རྒྱལ་སྲས་འཇིགས་རྣམ་འཁྲུངས། དེའི་ཕྱི་ལོ་ཤིང་སྤྲེལ་ལ་བསྟན་འཛིན་ཆོས་དབེན་པར་བྱོན་ཆོས་རྗེ་ངག་འཕྲིན་མཁན་ཁྲིར་བྱོན། དེའི་ཕྱི་ལོ་ཤིང་བྱ་ལ་འབྲུག་ཕུན་ཚོགས་གཤེགས་འབྲུག་བསྟན་འཛིན་སྡེ་ཁྲི་བཟུང༌། དེའི་ཕྱི་ལོ་མེ་ཁྱི་ལ་འཇམ་དཔལ་གྲགས་པ་འཁྲུངས། དེའི་ཕྱི་ལོ་མེ་ཕག་ལ་བསྟན་འཛིན་ཆོས་རྒྱལ་གཤེགས། དེའི་ཕྱི་ལོ་ས་བྱི་ལ་འབྲུག་བསྟན་འཛིན་གཤེགས་གཞི་དར་སྡེ་ཁྲིར་བྱོན། དེའི་ཕྱི་ལོ་ས་གླང་ལ་ཆོས་རྗེ་ངག་ཕྲིན་དབེན་པར་གཞོལ་ཀུན་དགའ་རྒྱ་མཚོ་མཁན་ཁྲིར་བྱོན། དེའི་ཕྱི་ལོ་ལྕགས་སྟག་ལ་ཆོས་རྗེ་ངག་ཕྲིན་གཤེགས། དེའི་ཕྱི་ལོ་ལྕགས་ཡོས་ལ་ཀུན་དགའ་རྒྱ་མཚོ་དབེན་པར་གཞོལ་ཡོན་ཏན་མཐའ་ཡས་མཁན་ཁྲིར་བྱོན། དེའི་ཕྱི་ལོ་ཆུ་འབྲུག་ལ་བཀྲིས་ཆོས་རྫོང་བཞེངས་ཀུན་དགའ་གཤེགས། ལོ་འདིར་ཤེས་རབ་རྒྱལ་མཚན་འཁྲུངས། དེའི་ཕྱི་ལོ་ཆུ་སྦྲུལ་ལ་ཀུན་དགའ་རིན་ཆེན་སྡེ་ཁྲིར་བསྐོས། དེའི་ཕྱི་ལོ་ཤིང་རྟ་ལ་གཞི་དར་བཀྲོངས། དེའི་ཕྱི་ལོ་ཤིང་ལུག་ལ་ཡོན་ཏན་མཐའ་ཡས་དབེན་པར་གཞོལ་བསྟན་འཛིན་རྣམ་རྒྱལ་མཁན་ཁྲིར་བྱོན། དེའི་ཕྱི་ལོ་མེ་སྤྲེལ་ལ་རུད་ཅུང་ཟུར་དུ་བྱོན་འཇིགས་མེད་སེངྒེ་སྡེ་ཁྲི་འཛིན། དེའི་ཕྱི་ལོ་མེ་བྱ་ལ་རིན་ཆེན་བཟང་པོ་དང་སྐལ་ལྡན་ཟླ་བ་འཁྲུངས། དེའི་ཕྱི་ལོ་ས་ཁྱི་ལ་ཡོན་ཏན་རྒྱ་མཚོ་འཁྲུངས། དེའི་ཕྱི་ལོ་ས་ཕག་ལ་མདོ་སྡེ་བྲག་གི་གདན་ས་བཏབ། ལོ་འདིར་པདྨ་བཟང་པོ་འཁྲུངས། དེའི་ཕྱི་ལོ་ཕྱོགས་སྤྲུལ་ཤཱཀྱ་བསྟན་འཛིན་གཤེགས་སྤུངས་རྫོང་མེ་སྐྱོན་དང་པོ་བྱུང༌། དེའི་ཕྱི་ལོ་ལྕགས་གླང་ལ་བསྟན་འཛིན་རྣམ་རྒྱལ་ཁྲི་ཐོག་གཤེགས་ཀུན་བཟང་རྒྱལ་མཚན་མཁན་ཁྲིར་བྱོན། ལོ་འདིར་ཕྱོགས་སྤྲུལ་ཡེ་ཤེས་རྒྱལ་མཚན་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ཤིང་འབྲུག་ལ་ཡོན་ཏན་དགོངས་པ་རྫོགས། ཀུན་བཟང་རྒྱལ་མཚན་མཁན་ཁྲི་བཤོལ་ཤེས་རབ་སེངྒེ་ཁྲིར་བྱོན། དེའི་ཕྱི་ལོ་མེ་རྟ་ལ་ཀུན་བཟང་རྒྱལ་མཚན་གཤེགས། དེའི་ཕྱི་ལོ་ས་བྱ་ལ་འཇིགས་མེད་སེངྒེ་གཤེགས་འབྲུག་བསྟན་འཛིན་སྡེ་ཁྲི་བཟུང༌། དེའི་ཕྱི་ལོ་ཁྲི་སྤྲུལ་ཚུལ་ཁྲིམས་གྲགས་པ་དང་ཆོས་རྗེ་ཤཱཀྱ་རྒྱལ་མཚན་འཁྲུངས། དེའི་ཕྱི་ལོ་ལྕགས་ཕག་ལ་ཤེར་སེང་དབེན་པར་བྱོན་བྱམས་མགོན་ཡེ་ཤེས་རྡོ་རྗེ་མཁན་ཁྲིར་བྱོན། ལོ་འདིར་འཇིགས་གྲགས་ཕྱི་མ་འཁྲུངས། དེའི་ཕྱི་ལོ་ཆུ་བྱི་ལ་འབྲུག་བསྟན་འཛིན་གཤེགས་བསོད་ནམས་རྒྱལ་མཚན་སྡེ་ཁྲི་བཟུང༌། དེའི་ཕྱི་ལོ་ཆུ་གླང་ལ་དཔལ་ཤེས་རབ་སེངྒེ་གཤེགས། དེ་ནས་ལོ་གཉིས་འདས་པའི་ཕྱི་ལོ་མེ་འབྲུག་ལ་བྱམས་མགོན་ཡེ་རྡོར་དབེན་པར་བྱོན་འཇམ་དབྱངས་རྒྱལ་མཚན་མཁན་ཁྲིར་བྱོན། དེའི་ཕྱི་ལོ་མེ་སྦྲུལ་ལ་སྤུངས་རྫོང་མེ་སྐྱོན་གཉིས་པ་བྱུང༌། དེ་ནས་ལོ་གཅིག་འདས་པའི་ཕྱི་ལོ་ས་ལུག་ལ་བསོད་ནམས་རྒྱལ་མཚན་ཟུར་དུ་བྱོན་འབྲུག་རྣམ་རྒྱལ་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཕྱི་ལོ་སྟོན་པའི་འདས་ལོ་ཉིས་སྟོང་དྲུག་བརྒྱ་དོན་དགུ་པ་ལྕགས་བྱ་ལ་དབྱིན་ལོའི་དུས་རབས་བཅུ་དགུ་པ་འཆར། དེའི་ཕྱི་ལོ་ཆུ་ཁྱི་ལ་འབྲུག་རྣམ་རྒྱལ་བཀྲོངས་སླར་བསོད་ནམས་རྒྱལ་མཚན་ཁྲིར་བྱོན། དེའི་ཕྱི་ལོ་ཆུ་ཕག་ལ་སྤུངས་རྫོང་མེ་སྐྱོན་གསུམ་པ་བྱུང༌། ལོ་འདིར་འཇམ་དབྱངས་རྒྱལ་མཚན་གཤེགས་ངག་དབང་ཆོས་རྒྱལ་མཁན་ཁྲིར་བྱོན། དེའི་ཕྱི་ལོ་ཤིང་བྱི་ལ་ཡོན་ཏན་རྒྱལ་མཚན་འཁྲུངས། དེའི་ཕྱི་ལོ་ཤིང་གླང་ལ་བསོད་ནམས་རྒྱལ་མཚན་གཤེགས་སངས་རྒྱས་སྡེ་ཁྲི་བཟུང༌། ལོ་འདིར་རྒྱལ་བ་ལུང་རྟོགས་རྒྱ་མཚོ་འཁྲུངས། དེའི་ཕྱི་ལོ་མེ་སྟག་ལ་རྒྱལ་སྲས་འཇམ་རྡོར་འཁྲུངས། དེའི་ཕྱི་ལོ་མེ་ཡོས་ལ་རབ་བྱུང་བཅུ་བཞི་པ་ཚེས། ༈ ལོ་འདིར་ངག་དབང་ཆོས་རྒྱལ་དབེན་པར་གཞོལ་ཡེ་ཤེས་རྒྱལ་མཚན་མཁན་ཁྲིར་བྱོན། དེའི་ཕྱི་ལོ་ས་འབྲུག་ལ་ཆོས་གྲགས་སྡེ་ཁྲིར་བསྐོས། དེའི་ཕྱི་ལོ་ས་སྦྲུལ་ལ་ཚུལ་ཁྲིམས་གྲགས་པ་སྡེ་ཁྲི་བཟུང༌། དེའི་ཕྱི་ལོ་ལྕགས་རྟ་ལ་གོང་མ་གཉིས་ཟུར་དུ་བྱོན་འཇིགས་གྲགས་སྡེ་ཁྲི་བཟུང༌། དེའི་ཕྱི་ལོ་ལྕགས་ལུག་ལ་ཡེ་ཤེས་རྒྱལ་མཚན་སྡེ་ཁྲི་བཟུང༌། འཇམ་གྲགས་མཁན་ཁྲིར་བྱོན། དེའི་ཕྱི་ལོ་ཆུ་སྤྲེལ་ལ་འཇིགས་གྲགས་སྡེ་འགན་སྤངས། དེ་ནས་ལོ་གཉིས་འདས་པའི་ཕྱི་ལོ་ཤིང་ཁྱི་ལ་ཡེ་རྒྱལ་སྡེ་ཁྲི་བཤོལ། དེའི་ཕྱི་ལོ་ཤིང་ཕག་ལ་ཚ་ཕུ་རྡོ་རྗེ་སྡེ་ཁྲི་བཟུང་ཕྲལ་གཤེགས་ནས་བསོད་ནམས་འབྲུག་རྒྱལ་གྱིས་བཟུང༌། དེའི་ཕྱི་ལོ་མེ་བྱི་ལ་འཇམ་གྲགས་དབེན་པར་གཞོལ་འཇིགས་མེད་རྒྱལ་མཚན་མཁན་ཁྲིར་བྱོན། ལོ་འདིར་བོད་རྒྱལ་ཚུལ་ཁྲིམས་རྒྱ་མཚོ་འཁྲུངས། དེ་ནས་ལོ་གཉིས་འདས་པའི་ཕྱི་ལོ་ས་ཡོས་ལ་བསོད་ནམས་འབྲུག་ཟུར་དུ་གཞོལ་བསྟན་འཛིན་འབྲུག་སྒྲ་སྡེ་ཁྲིར་བསྐོས། དེ་ནས་ལོ་གསུམ་འདས་པའི་ཕྱི་ལོ་ཆུ་ལུག་ལ་བསྟན་འཛིན་འབྲུག་སྒྲ་ཟུར་དུ་བཞུད་ཕུར་རྒྱལ་སྡེ་ཁྲིར་བསྐོས། དེ་ནས་ལོ་གཅིག་འདས་པའི་ཕྱི་ལོ་ཤིང་བྱ་ལ་འཇིགས་མེད་རྣམ་རྒྱལ་འཁྲུངས། དེའི་ཕྱི་ལོ་མེ་ཁྱི་ལ་འཇིགས་མེད་རྒྱལ་མཚན་ཁྲི་ཐོག་གཤེགས་སླར་ཡང་འཇམ་གྲགས་མཁན་ཁྲིར་བྱོན། དེ་ནས་ལོ་གསུམ་འདས་པའི་ཕྱི་ལོ་ལྕགས་སྟག་ལ་ཚུལ་གྲགས་འཇིགས་གྲགས་ཡེ་རྒྱལ་ཏེ་མཆོག་སྤྲུལ་གསུམ་གཤེགས། དེའི་ཕྱི་ལོ་ལྕགས་ཡོས་ལ་ཞབས་དྲུང་འཇིགས་ནོར་ཕྱོགས་སྤྲུལ་འཇིགས་རྡོར་བྱམས་སྤྲུལ་འཇམ་བསྟན་གསུམ་འཁྲུངས། ལོ་འདིར་འཇམ་གྲགས་དབེན་པར་བྱོན་ཆོས་རྗེ་ཤཱཀྱ་མཁན་ཁྲིར་བྱོན། ཕུར་རྒྱལ་སྡེ་ཁྲི་སྤངས་རྡོ་རྗེ་རྣམ་རྒྱལ་སྡེ་ཁྲི་བཟུང༌། དེ་ནས་ལོ་གཅིག་སོང་བའི་ཕྱི་ལོ་ཆུ་སྦྲུལ་ལ་རྡོ་རྗེ་རྣམ་རྒྱལ་བཀྲོངས་ཨ་ཐང་ཕྲིན་ལས་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཤིང་ལུག་ལ་ཕྲིན་ལས་གཤེགས་ཕུར་རྒྱལ་སླར་སྡེ་ཁྲི་བསྐོས། དེའི་ཕྱི་ལོ་མེ་སྤྲེལ་ལ་ཤཱཀྱ་རྒྱལ་མཚན་ཁྲི་ཐོག་གཤེགས་ཤེས་རབ་རྒྱལ་མཚན་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་ས་ཁྱི་ལ་ཕུར་རྒྱལ་གཤེགས་རྡོ་རྗེ་ནོར་བུ་དང་བཀྲིས་རྡོ་རྗེ་སྡེ་ཁྲི་བཟུང༌། ལོ་འདིར་བོད་རྒྱལ་མཁས་གྲུབ་རྒྱ་མཚོ་འཁྲུངས། དེའི་ཕྱི་ལོ་ས་ཕག་ལ་ཤེར་རྒྱལ་དབེན་པར་གཞོལ་ཡོན་རྒྱམ་མཁན་ཁྲིར་བྱོན། དེའི་ཕྱི་ལོ་ལྕགས་བྱི་ལ་ཡོན་རྒྱམ་གཤེགས་པདྨ་བཟང་པོ་མཁན་ཁྲིར་བྱོན། དེ་ནས་ལོ་དྲུག་འདས་པའི་མེ་ལུག་ལ་པདྨ་བཟང་པོ་དབེན་པར་གཞོལ་རིན་ཆེན་བཟང་པོ་མཁན་ཁྲིར་བྱོན། དེའི་ཕྱི་ལོ་ས་སྤྲེལ་ལ་རིན་བཟང་གཤེགས་སླར་པདྨ་བཟང་པོ་མཁན་ཁྲིར་བྱོན། དེའི་ཕྱི་ལོ་ས་བྱ་ལ་སྤུངས་རྫོང་མེ་སྐྱོན་ལྔ་པ་བྱུང༌། དེའི་ཕྱི་ལོ་ལྕགས་བྱ་ལ་པདྨ་བཟང་པོ་གཤེགས་འཇམ་དཔལ་རྒྱ་མཚོ་མཁན་ཁྲིར་བྱོན། བཀྲིས་རྡོ་རྗེ་གཤེགས་དབང་ཕྱུག་རྒྱལ་པོ་སྡེ་ཁྲི་བཟུང༌། དེའི་ཕྱི་ལོ་ལྕགས་ཕག་ལ་འཇམ་དཔལ་རྒྱ་མཚོ་དབེན་པར་བྱོན་ཡོན་ཏན་རྒྱལ་མཚན་མཁན་ཁྲིར་བྱོན། དེའི་ཕྱི་ལོ་དབང་ཕྱུག་རྒྱལ་པོ་གཤེགས་སྡེ་ཁྲིར་བར་ཅུ་བསྐོས། དེ་ནས་ལོ་གཅིག་འདས་པའི་ཕྱི་ལོ་ཤིང་སྟག་ལ་བྱམས་སྤྲུལ་བར་ཅུ་ཨུ་མ་དྷེ་བ་ཟིང་ལང་སྟེ་སྡེ་ཁྲི་ལྷན་དུ་བཟུང༌། དེའི་ཕྱི་ལོ་ཤིང་ཡོས་ལ་བྱམས་སྤྲུལ་གཤེགས་བར་ཅུ་སྡེ་འགན་སྤངས། དེའི་ཕྱི་ལོ་མེ་འབྲུག་ལ་སྡེ་ཁྲི་ཨུ་དྷེ་བ་དང་ཀུན་དགའ་དཔལ་ལྡན་ཟུང་གིས་བཟུང༌། ལོ་འདིར་བོད་རྒྱལ་ཕྲིན་ལས་རྒྱ་མཚོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ས་རྟ་ལ་ཡོན་ཏན་རྒྱལ་མཚན་དབེན་པར་གཞོལ་ཚུལ་ཁྲིམས་རྒྱལ་མཚན་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་ལྕགས་སྤྲེལ་ལ་རྗེ་ཚུལ་རྒྱལ་དང་སྡེ་སྲིད་ཀུན་དཔལ་གཤེགས་ཀུན་དགའ་དཔལ་འབྱོར་དང་གནག་རྫི་པ་སངས་ཁྲིར་བྱོན། དེའི་ཕྱི་ལོ་ལྕགས་བྱ་ལ་ཀུན་དགའ་དཔལ་འབྱོར་ཁྲི་ཐོག་གཤེགས་བཤད་སྒྲུབ་མཁན་ཁྲིར་བྱོན། དེའི་ཕྱི་ལོ་ཆུ་ཁྱི་ལ་ཞབས་དྲུང་འཇིགས་ཆོས་དང་གོང་ས་ཨོ་རྒྱན་དབང་ཕྱུག་འཁྲུངས། དེའི་ཕྱི་ལོ་ཆུ་ཕག་ལ་ཚེ་དབང་སྲི་ཐུབ་དང་ཚུལ་ཁྲིམས་ཡོན་ཏན་བཟུང་གིས་སྡེ་ཁྲི་བཟུང༌། དེའི་ཕྱི་ལོ་ཤིང་གླང་ལ་བཤད་སྒྲུབ་དབེན་པར་བྱོན་ཤཱཀྱ་རྒྱལ་མཚན་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་མེ་ཡོས་ལ་རབ་བྱུང་བཅོ་ལྔ་པ་ཚེས། ༈ ལོ་འདིར་བརྩོན་འགྲུས་པད་དཀར་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཕྱི་ལོ་ས་སྦྲུལ་ལ་ཤཱཀྱ་རྒྱལ་མཚན་དབེན་པར་གཞོལ་ཡོན་ཏན་དཔལ་བཟང་མཁན་ཁྲིར་བྱོན། དེའི་ཕྱི་ལོ་འཇིགས་རྣམ་སྡེ་ཁྲིར་བྱོན་འཇིགས་མེད་ཆོས་རྒྱལ་ཁྲི་མངའ་གསོལ། དེའི་ཕྱི་ལོ་ལྕགས་ལུག་ལ་བཅོ་ལྔ་པ་མཁའ་ཁྱབ་རྡོ་རྗེ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་ཆུ་བྱ་ལ་ཡོན་ཏན་དཔལ་བཟང་དབེན་པར་བྱོན་ཀུན་དགའ་སེངྒེ་མཁན་ཁྲིར་བྱོན། ལོ་འདིར་སྐྱིད་ཚལ་པ་སྡེ་ཁྲི་འཛིན། དེ་ནས་ལོ་གཅིག་འདས་པའི་ཕྱི་ལོ་ཤིང་ཕག་ལ་ཀུན་སེང་ཁྲི་ཐོག་གཤེགས་སླར་ཤཱཀྱ་རྒྱལ་མཚན་མཁན་ཁྲིར་བྱོན། དེའི་ཕྱི་ལོ་མེ་བྱི་ལ་ཤཱཀ་རྒྱལ་ཁྲི་ཐོག་གཤེགས་བློ་གྲོས་རྒྱལ་མཚན་མཁན་ཁྲིར་བྱོན། ལོ་འདིར་བོད་རྒྱལ་ཐུབ་བསྟན་རྒྱ་མཚོ་འཁྲུངས། དེའི་ཕྱི་ལོ་ས་སྟག་ལ་བློ་གྲོས་རྒྱལ་མཚན་དབེན་པར་གཞོལ་པད་དཀར་འོད་ཟེར་མཁན་ཁྲིར་བྱོན། དེའི་ཕྱི་ལོ་ས་ཡོས་ལ་ཆོས་རྒྱལ་བཟང་པོ་སྡེ་ཁྲིར་བཟུང༌། དེ་ནས་ལོ་གཅིག་འདས་པའི་ཕྱི་ལོ་ལྕགས་སྦྲུལ་ལ་པད་དཀར་འོད་ཟེར་ཁྲི་ཐོག་གཤེགས་ངག་དབང་དོན་ལྡན་མཁན་ཁྲིར་བྱོན། དེ་ནས་ལོ་གཉིས་འདས་པའི་ཕྱི་ལོ་མེ་ཁྱི་ལ་ངག་དོན་གཤེགས་ཕྲིན་རྒྱལ་མཁན་ཁྲིར་བྱོན། ལོ་འདིར་སངས་རྒྱས་རྡོ་རྗེ་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཕྱི་ལོ་ས་བྱི་ལ་ཕྲིན་རྒྱལ་དབེན་པར་གཞོལ་བསྟན་ལྷུན་མཁན་ཁྲིར་བྱོན། དེའི་ཕྱི་ལོ་ས་གླང་ལ་བསྟན་ལྷུན་ཁྲི་ཐོག་གཤེགས་ཕྲིན་རྒྱལ་སླར་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་ལྕགས་ཡོས་ལ་ཕྲིན་རྒྱལ་དབེན་པར་གཞོལ་ཕྲིན་རྒྱམ་མཁན་ཁྲིར་བྱོན། དེ་ནས་ལོ་གཉིས་འདས་པའི་ཤིང་རྟ་ལ་ཕྲིན་རྒྱམ་གཤེགས་དམ་ཆོས་རྒྱལ་མཚན་མཁན་ཁྲིར་བྱོན། དེ་ནས་ལོ་བཞི་འདས་པའི་ཕྱི་ལོ་ས་ཕག་ལ་དམ་ཆོས་རྒྱལ་མཚན་གཤེགས་ཤེར་ལྷུན་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་སྟོན་པའི་འདས་ལོ་ཉིས་སྟོང་བདུན་བརྒྱ་དོན་དགུ་པ་ལྕགས་གླང་ལ་དབྱིན་ལོའི་དུས་རབས་ཉི་ཤུ་པ་འཆར། ལོ་འདིར་ཤེར་ལྷུན་དབེན་པར་གཞོལ་འཇམ་རིན་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་ཆུ་ཡོས་ལ་འཇམ་རིན་དབེན་པར་གཞོལ་རིག་སྙིང་མཁན་ཁྲིར་བྱོན། ལོ་འདིར་སངས་རྡོར་གཤེགས་ཡེ་ཤེས་དངོས་གྲུབ་སྡེ་ཁྲི་བཟུང༌། དེ་ནས་ལོ་གཅིག་འདས་པའི་ཤིང་སྦྲུལ་ལ་ཞབས་དྲུང་འཇིགས་རྡོར་དང་གོང་ས་འཇིགས་མེད་དབང་ཕྱུག་འཁྲུངས། དེ་ནས་ལོ་གཅིག་འདས་པའི་ཕྱི་ལོ་མེ་ལུག་ལ་རིག་འཛིན་སྙིང་པོ་དབེན་པར་གཞོལ་འཇམ་དཔལ་བཤེས་གཉེན་མཁན་ཁྲིར་བྱོན། ལོ་འདིར་ཐིམ་རྫོང་དུ་ལྷ་ཁང་གསར་བཞེངས། རིན་རྫོང་མེས་འཇིགས་པ་བྱུང༌། དེའི་ཕྱི་ལོ་རབ་བྱུང་བཅོ་ལྔ་པའི་ས་སྤྲེལ་ལ་བརྒྱུད་འཛིན་གྱི་འབྲུག་རྒྱལ་དང་པོ་ཨྱོན་དབང་ཕྱུག་ཁྲི་མངའ་གསོལ། གོང་དུ་རབ་བྱུང་གཅིག་པའི་ལྕགས་ཡོས་ལ་སྐྱབས་མགོན་གོང་ས་ཐུགས་དམ་བཞུགས་པ་ནས་བཟུང་སྡེ་སྲིད་ཁྲི་རབས་ལྔ་བཅུ་ང་བདུན་གྱི་རིང་ལ་ལོ་ཉིས་བརྒྱ་ལྔ་བཅུ་ང་བདུན་སོང༌། དེའི་ཕྱི་ལོ་ས་བྱ་ལ་འཇམ་བཤེས་དབེན་པར་གཞོལ་བྱམས་སྟོབས་མཁན་ཁྲིར་བྱོན། དེ་ནས་ལོ་གཉིས་འདས་པའི་ཕྱི་ལོ་ཆུ་བྱི་ལ་བྱམས་སྟོབས་དབེན་པར་གཞོལ་དཔལ་ལྡན་སེངྒེ་མཁན་ཁྲིར་བྱོན། དེའི་ཕྱི་ལོ་ཆུ་གླང་ལ་ཞབས་དྲུང་འཇིགས་རྡོ་རྗེ་ཁྲི་མངའ་གསོལ། མགར་སའི་རྫོང་མེས་འཇིགས། དེའི་ཕྱི་ལོ་ཤིང་སྟག་ལ་འཛམ་གླིང་དམག་ཆེན་དང་པོ་ལང༌། དེའི་ཕྱི་ལོ་ཤིང་ཡོས་ལ་དཔལ་ལྡན་སེངྒེ་དབེན་པར་གཞོལ་ཡེ་ཤེས་དངོས་གྲུབ་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་མེ་སྦྲུལ་ལ་ཡེ་ཤེས་དངོས་གྲུབ་ཁྲི་ཐོག་གཤེགས་ཡེ་ཤེས་ཟླ་བ་མཁན་མཁན་ཁྲིར་བྱོན། དེའི་ཕྱི་ལོ་ས་རྟ་ལ་ཡེ་ཤེས་ཟླ་བ་གཤེགས་སླར་དཔལ་སེང་མཁན་ཁྲིར་བྱོན། ལོ་འདིར་ཚེ་རིང་དཔལ་འབྱོར་རིན་སྤུངས་སྤྱི་བླར་བསྐོས། དེའི་ཕྱི་ལོ་ས་ལུག་ལ་དཔལ་ལྡན་སེངྒེ་དབེན་པར་བྱོན་མི་ཕམ་མཁན་ཁྲིར་བྱོན། དེ་ནས་ལོ་གཉིས་འདས་པའི་ཕྱི་ལོ་ཆུ་ཁྱི་ལ་མི་ཕམ་དབེན་པར་གཞོལ་ངག་རྒྱལ་མཁན་ཁྲིར་བྱོན། དེ་ནས་ལོ་གསུམ་འདས་པའི་ཕྱི་ལོ་མེ་སྟག་ལ་གོང་ས་ཨོ་རྒྱན་དབང་ཕྱུག་གཤེགས་ཁོ་བོ་བཙས། དེའི་ཕྱི་ལོ་མེ་ཡོས་ལ་རབ་བྱུང་བཅུ་དྲུག་པ་འདི་ཉིད་ཚེས། ༈ ལོ་འདིར་འབྲུག་རྒྱལ་གཉིས་པ་འཇིགས་མེད་དབང་ཕྱུག་ཁྲི་མངའ་གསོལ། ངག་རྒྱལ་དབེན་པར་བྱོན་སྲིད་ཞི་རྣམ་རྒྱལ་མཁན་ཁྲིར་བྱོན། དེའི་ཕྱི་ལོ་མངའ་བདག་འཇིགས་རྡོ་རྗེ་འཁྲུངས། དེའི་ཕྱི་ལོ་ས་སྦྲུལ་ལ་ཀུན་དགའ་རབ་བརྟན་ཕོ་བྲང་བཞེངས། དེ་ནས་ལོ་གཅིག་འདས་པའི་ཕྱི་ལོ་ལྕགས་ལུག་ལ་འཇིགས་མེད་རྡོ་རྗེ་གཤེགས། སྲིད་ཞི་རྣམ་རྒྱལ་དབེན་པར་གཞོལ་ཆོས་ཀྱི་དབང་ཕྱུག་མཁན་ཁྲིར་བྱོན། དེ་ནས་ལོ་གསུམ་འདས་པའི་ཕྱི་ལོ་ཤིང་ཕག་ལ་རྒྱལ་བ་བསྟན་འཛིན་རྒྱ་མཚོ་འཁྲུངས། དེ་ནས་ལོ་གཅིག་འདས་པའི་ཕྱི་ལོ་མེ་གླང་ལ་བཀྲིས་ཆོས་གླིང་བཞེངས། དེ་ནས་ལོ་གཅིག་འདས་པའི་ཕྱི་ལོ་ས་ཡོས་ལ་འཛམ་གླིང་དམག་ཆེན་གཉིས་པ་ལང༌། དེའི་ཕྱི་ལོ་ཆོས་ཀྱི་དབང་ཕྱུག་ཁྲི་ཐོག་གཤེགས་བྱམས་མགོན་ངག་ཕྲིན་མཁན་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་ཆུ་རྟ་ལ་ཕ་སྡིངས་མཚན་ཉིད་བཤད་གྲྭ་འཛུགས། དེ་ནས་ལོ་གསུམ་འདས་པའི་ཕྱི་ལོ་མེ་ཁྱི་ལ་ངག་ཕྲིན་དབེན་པར་གཞོལ་བསམ་གཏན་རྒྱ་མཚོ་མཁན་ཁྲིར་བྱོན། དེའི་ཕྱི་ལོ་མེ་ཕག་ལ་རྒྱ་གར་རང་དབང་ཐོབ་ནས་གནྡྷི་མཧཱ་རཱ་ཛ་གཤེགས། དེ་ནས་ལོ་གཅིག་འདས་པའི་ཕྱི་ལོ་ས་གླང་ལ་རིན་གྱི་ཚེ་དཔལ་གཤེགས། དེའི་ཕྱི་ལོ་ལྕགས་སྟག་ལ་འཇིགས་མེད་རྡོ་རྗེ་རིན་སྤུངས་དཔོན་སློབ་ཀྱི་གོ་གནས་བཞེས། དེའི་ཕྱི་ལོ་ལྕགས་ཡོས་ལ་ལྷ་ལྕམ་སྐལ་བཟང་ཁབ་ཏུ་བཞེས། དེའི་ཕྱི་ལོ་ཆུ་འབྲུག་ལ་ཡབ་རྗེ་འཇིགས་མེད་དབང་ཕྱུག་གཤེགས་ནས་མངའ་བདག་འཇིགས་མེད་རྡོ་རྗེ་རྒྱལ་སྲིད་ཕྱག་ཏུ་བཞེས། དེའི་ཕྱི་ལོ་ཆུ་སྦྲུལ་ལ་བདེ་ཆེན་ཆོས་གླིང་ཕོ་བྲང་བཞེངས། དེ་ནས་ལོ་གཅིག་འདས་པའི་ཕྱི་ལོ་ཤིང་ལུག་ལ་བསམ་གཏན་རྒྱ་མཚོ་དབེན་པར་གཞོལ་ཡོན་ཏན་བརྩོན་འགྲུས་མཁན་ཁྲིར་བྱོན། ལོ་འདིར་ལྷ་སྲས་འཇིགས་མེད་སེངྒེ་འཁྲུངས། དེའི་ཕྱི་ལོ་མེ་སྤྲེལ་ལ་ཡོན་ཏན་བརྩོན་འགྲུས་གཤེགས་ཕྲིན་ལས་ལྷུན་གྲུབ་ཁྲིར་བྱོན། དེ་ནས་ལོ་གཅིག་འདས་པའི་ཕྱི་ལོ་ས་ཁྱི་ལ་སྟག་ཚང་ཟངས་མདོག་དཔལ་རི་གསར་བཞེངས་གནང༌། དེའི་ཕྱི་ལོ་ས་ཕག་ལ་བོད་ཀྱི་བླ་ཆེན་ཐམས་ཅད་རྒྱ་གར་དུ་བཙལ་བྱོལ་མཛད་ནས་བོད་ཀྱི་ཆབ་སྲིད་རྩ་མེད་དུ་སོང༌། གོང་དུ་རབ་བྱུང་བཅུ་གཅིག་པའི་ཆུ་རྟ་ནས་རྒྱལ་བ་གོང་ས་ལྔ་པའི་དབུས་གཙོས་རྒྱལ་མཆོག་སྐུ་ཕྲེང་དགུ་ཡི་བར་བོད་ཆོས་ཁ་གསུམ་ལ་དབང་བསྒྱུར་ནས་འདིའི་རིང་ལ་ལོ་སུམ་བརྒྱ་བདུན་ཅུ་དོན་བདུན་སོང༌། དེའི་ཕྱི་ལོ་ལྕགས་གླང་ལ་ཕྲིན་ལས་ལྷུན་གྲུབ་དབེན་པར་གཞོལ་བསམ་གཏན་དཔལ་བཟང་ཁྲིར་བྱོན། ལོ་འདིར་གསང་ཟབ་སློབ་གྲྭ་ཚུགས། དེའི་ཕྱི་ལོ་ཆུ་སྟག་ལ་གཱ་རིལ་ལམ་སྲོལ་ཐོག་མར་བྱུང༌། དེ་ནས་ལོ་གཅིག་འདས་པའི་ཕྱི་ལོ་ཤིང་སྦྲུལ་ལ་བློན་ཆེན་འཇིགས་རྡོར་གཤེགས་པའི་ཟིང་ལང་བྱུང༌། དེའི་ཕྱི་ལོ་ཤིང་སྦྲུལ་ལ་བསམ་དཔལ་གཤེགས་ཡེ་ཤེས་སེངྒེ་མཁན་ཁྲིར་བྱོན། དེའི་ཕྱི་ལོ་མེ་རྟ་ལ་རྟ་མགོའི་སྒྲུབ་སྡེ་གསར་འཛུགས་གནང༌། དེའི་ཕྱི་ལོ་མེ་ལུག་ལ་སྐྱེར་ཆུའི་གུ་རུའི་ལྷ་ཁང་གསར་བཞེངས་གནང༌། དེའི་ཕྱི་ལོ་ས་སྤྲེལ་ལ་ཡེ་ཤེས་སེངྒེ་མཁན་ཁྲི་ལས་བཞེངས་ཏེ་དབེན་པར་གཞོལ། གོང་དུ་ཞབས་དྲུང་རིན་པོ་ཆེ་ཐུགས་དམ་ལ་བཞུགས་ནས་འདིའི་བར་མཁན་ཆེན་ཁྲི་རབས་དྲུག་ཅུ་རེ་ལྔའི་རིང་ལ་ལོ་སུམ་བརྒྱ་བཅུ་དགུ་སོང་བ་ཡིན་ནོ།། །།ཞེས་འབྲུག་ལུགས་ཀྱི་བསྟན་རྩིས་འདིའང་ལྷོའི་ཆོས་འབྱུང་གི་ཆ་ལག་ཏུ་དགེ་རིན་པས་བྲིས་པ་དགེ་ལེགས་སུ་གྱུར་ཅིག། །།དགེའོ།། །།